
พล นิกร กิมหงวน

หลอกผี

ป. อินทรปาลิต




ขอบคุณเจ้าของหนังสือเล่มนี้, อจ Rompo Udol และ คุณ Somsak Tay ผู้พิมพ์เป็นไฟล์เอกสารครับ




ก่อนเที่ยงวัน

ที่ห้าง “สี่สหายพานิชย์” อาคารราชดำเนิน บันดาพวกเจ้าของห้าง ตลอดจนกระทั่งเสมียนพะนักงานต่างนั่งหง็อยไปตามๆ กัน ไม่ใคร่จะมีไครเข้ามาซื้อสินค้า เนื่องจากอยู่ไนระหว่างปลายเดือน พวกเราโดยมากมักจะไม่นิยมซื้อของตอนปลายเดือน การค้าจะจำหน่ายขายคล่องก็ตอนวันที่ ๑ ถึง ๑๑ เท่านั้น

นายอู๊ด ปัจจนึกพินาสกับนวลละออ นั่งสนทนากันเงียบๆ อยู่ทางโต๊ะรับเงินสด นันทากับประไพกำลังจัดสิ่งของไนตู้โชว์ ส่วน พล นิกร กิมหงวน นั่งเข้มขรึมไม่ได้พูดอะไรกันเลย

เสียงนาลิกาตีกังวานหนึ่งครั้ง บอกเวลา ๑๑.๓๐ น. อาเสี่ยผลุดลุกขึ้นยืน เม้มริมปากเล็กน้อย ยกมือไขว้หลังเดินวนเวียนไปมา ความร้อนแรงของอากาสทำไห้ไครต่อไครหงุดหงิด ชักเบื่อหน่ายไนกิจการงาน

กิมหงวนมองออกไปนอกห้างบ่อยๆ อาเสี่ยหยากสูบบุหรี่ใจจะขาด ไห้เจ้าแห้วไปหาซื้อตั้งแต่ ๑๐.๐๐ น. กะทั่งป่านนี้เจ้าแห้วยังไม่กลับมา

เสี่ยหงวนร้องขึ้นดังๆ

“เฮ้อ-โว้ย หยากสูบบุหรี่จิงแฮะ” พูดพลางเดินเข้ามาหานายอู๊ด ยกมือเกาะขอบโต๊ะแล้วกล่าวถามท่าน “คุนอาว์มีบุหรี่ไหมครับ ขอผมตัวซีครับ”

นายอู๊ดสั่นสีร์สะ ทำหน้าเบ้

“มีเมื่อไหร่เล่า มีติดกระเป๋าอยู่สองสามมวน แต่ก็สูบหมดแล้ว”

“ว้า -เฮะ ความจิงบุหรี่ไม่น่าจะขาดคราวเลย เจ้าพวกพ่อค้าหน้าเลือดถือโอกาสกว้านเอาไว้ขายขึ้นราคา เก็บซ่อนเสียหมด พับผ่า-เฮ้อ ไห้อดข้าวเสียยังดีกว่าอดบุหรี่เป็นไหนๆ”

นายอู๊ดยิ้มเล็กน้อย

“แกจะบ่นหาตะหวักตะบวยอะไรวะ อ้ายหงวน มันก็ต้องอดเหมือนกันนั่นแหละ”

เสี่ยหงวนสั่นสีร์สะ แล้วถอนหายไจยาว

“ไม่ไหว จะเล่นไทยประคองรึก็ออกจะรุ่มร่ามมาก”

นายอู๊ดหัวเราะ

“อะไรของแกวะ ไทยประคอง?”

“อ้าว - ก็บุหรี่ไบจากหรือไบตองแห้งนะซีครับ”

นายปัจจนึกฯ หัวเราะก๊าก

“แน่เหลือเกิน อ้ายหลานชาย อีกหน่อยเราก็ต้องเล่นไบจาก”

“นั่นนะซีครับ ผมคิดว่าเมื่อมันซื้อได้ด้วยความยากลำบาก พวกเราควรจะเลิกสูบบุหรี่ และสูบผิ่นแทนดีกว่า”

“อ๊ะ!” นายอู๊ดอุทาน “มันก๊อแรงไปนะซีโว้ย”

กิมหงวนอมยิ้ม เดินกลับมาหาเพื่อนเกลอทั้งสอง ซุดตัวนั่งบนโซฟาร์ตัวเดียวกับนิกร แล้วยกมือตบบ่ากะดิ่งทองเบาๆ

“กันคิดว่าแกคงมีน่า นิกร”

“มีอะไรวะ” นิกรถามยิ้มๆ

“บุหรี่น่ะซี”

นายการุณวงศ์สั่นสีร์สะ

“บ้าไปได้ จะมาโกหกพกลมเอาอะไรกัน บอกว่าไม่มีๆ ก็ขอให้เชื่อเถอะน่า”

อาเสี่ยถอนหายไจอีกครั้งหนึ่ง มองดูนิกรคล้ายกับจะค้นความจิงไจจากไบหน้าอ้ายเสือมือกาว แล้วเขากราบลงบนตักนิกร

“ไหว้ละวะ ทำทานไห้กันสักตัวเถอะน่า พ่อมหาจำเริน”

กะดิ่งทองออกรู้สึกสงสาร

“หยากจนทนไม่ไหวเชียวเรอะ”

“อือ” กิมหงวนพูดเสียงอ่อย “ตั้งแต่เช้าแล้วไม่ได้สูบสักมวน โธ่-กัมมเวรแท้ๆ มีเงินตั้งหลายล้าน หาบุหรี่สูบสักซองไม่ได้”

นิกรหัวเราะลั่น ผลุดลุกขึ้นยืน ล้วงมือลงไปไนกระเป๋าเกางเกง หบิยห่อกระดาดสีขาวห่อหนึ่งออกมา กิมหงวนลืมตาโพลง หันมายิ้มกับพล

“เฮะ-อ้ายกรมีบุหรี่เฮะ” เขาร้องขึ้นด้วยความดีไจ

พลว่า “คนหย่างอ้ายกรน่ะ มันมักจะมีไนสิ่งที่เราไม่มีเสมอ”

นิกรยิ้มน้อยยิ้มไหย่ แก้ห่อกระดาดออก ภายในนั้นมีก้นบุหรี่ไพป๊อกสั้นจุนจู๋หยู่สามมวน กะดิ่งทองแจกจ่ายไห้เพื่อนคนละมวน แล้วจุดไม้ขีดสูบบุหรี่กันหย่างอเร็จอร่อย

“อื้อ - ชื่นไจจิงโว้ย” กิมหงวนตะโกนลั่นห้าง “แกนี่รอบคอบดีมาก เอามาจากไหนวะ”

อ้ายเสือมือกาวหัวเราะ

“เก็บเอามาจากที่เขี่ยบุหรี่ที่บ้านนะซี”

นายอู๊ดได้กลิ่นควันบุหรี่ก็เงยหน้าขึ้น แล้วรีบพรวดพราดเดินเข้ามาหา พล นิกร กิมหงวน

“เฮ้ย - ขอตัวซีโว้ย แล้วกัน อ้ายพวกแกนี่ไจดำมาก มีบุหรี่งุบงิบไม่ยักแบ่งปันไห้บ้าง”

นิกรส่งก้นบุหรี่ไห้พ่อตาของเขา

“เอ้า - ตามมีตามเกิดครับ เรามีหยู่เท่านี้เอง”

นายอู๊ดรีบรับก้นบุหรี่มาดูด แล้วกล่าวปลงอนิจจํ

“น่าอนาถนิ นี่แหละเขาว่าเสรสถียังรู้จักขาดไฟ อ้อ - เจ้าแห้วมาแล้ว เฮ้! ได้บุหรี่ไหวโว้ย”

เจ้าแห้วไนเครื่องแต่งกายแบบสากลถูกต้องตามวัทธนะธัม เดินยิ้มแป้นเข้ามาไนห้าง ถอดหมวกออก ยกมือเช็ดเหงื่อที่หน้าผาก กิมหงวนรีบกล่าวถามทันที

“ไง - ได้มากี่ซองโว้ย”

เจ้าแห้วอมยิ้ม

“ได้อูดมาซองหนึ่งครับ”

“ฮ้า?” สามเกลอกับนายอู๊ดร้องขึ้นพร้อมๆ กัน

แห้วล้วงกระเป๋าเสื้อ หยิบบุหรี่ตราอูดออกมาส่งไห้กิมหงวน ทันไดนั้นอาเสี่ยก็รีบฉีกซองควักบุหรี่แจกไห้เพื่อนและนายอู๊ด ต่างจุดสูบพ่นควันหย่างสบายไจ ไบหน้าชุ่มชื่นไปตามกัน

พลกล่าวกับคนไช้ของเขา

“แกไปตั้งนาน ได้บุหรี่มาซองเดียวเท่านั้นละหรือ?”

เจ้าแห้วทำท่าเหนื่อยอ่อน

“โธ่ - รับประทานไม่มีจิงๆ ครับ ที่ไหนๆ ก็ไม่มี รับประทานผมต้องซื้อบุหรี่เถื่อน ได้ความรู้จากคนขบสามล้อคนหนึ่ง เขา - ง่า - รับประทานบอกผมว่า ร้านขายกาแฟ, ขายกับข้าวและอาหารรับประทาน ที่มีการเล่นไพ่ผ่องจีน รับประทานเจ้าของร้านที่กล่าวนี้ รับประทานมีบุหรี่กักไว้มาก สำหรับรับประทานขายไห้ขาไพ่ เพราะถ้ารับประทานไม่มีบุหรี่สูบ รับประทานก็ไม่มีไครเล่นไพ่ ผม - รับประทานซื้ออูดมาได้หนึ่งซอง ที่ร้านเล่นไพ่บางลำพู รับประทานต้องอ้อนวอนมันแทบแย่ รับประทานมันไม่ไคร่กล้าขายหรอกครับ เกรงว่าผมเป็นตำหรวด ต้องสบถสาบานกับมัน”

กิมหงวนถามขึ้น

“ทำไมแกไม่ซื้อมามากๆ”

“รับประทานมันขายไห้ซองเดียวเท่านั้นครับ”

“วะ - มันเอาเท่าไรล่ะ”

“รับประทาน หนึ่งบาทครับ”

นายอู๊ดตบอกผาง ทำท่าเหมือนกับจะเป็นลม

“โอย - ข้าเกิดมาจากท้องพ่อท้องแม่ก็เพิ่งเคยเห็น บุหรี่ ๒๐ มวนหนึ่งบาท เห็นจะต้องเลิกสูบบุหรี่แน่ๆ”

กิมหงวนพะยักหน้ากับเจ้าแห้ว

“หย่าเล่นอัถเย็นโว้ย ทอนมาไห้ข้าเก้าบาทเร็ว”

เจ้าแห้วยิ้มแห้งๆ

“รับประทาน เป็นค่าเหนื่อยของผมก็แล้วกันครับ”

“ฮ่ะ - ค่าเหนื่อยอะไรกันวะตั้งเก้าบาท”

เจ้าแห้วยกมือไหว้ปะหลกๆ

“รับประทาน นึกว่าทำทานสัตว์ผู้ยากเถอะนะครับ” แล้วคนไช้จอมแก่นก็เดินขึ้นยันไดไปชั้นบน

อาเสี่ยบ่นพึมพำ

“อ้ายแห้วเป็นอย่างงี้เสมอ ไช้ไปไหนเงินเหลือไม่เคยทอน”

พลหัวเราะ

“เป็นอะไรไปวะ เสรสถีอย่างแกเงินสิบบาทยี่สิบบาท จ้างขนหน้าแข้งแกก็ไม่ร่วง”

“จิงซีพ่อคุณ ฉันไม่ได้เอาเงินผูกไว้กับขนหน้าแข้งนี่ยะ”

ทันใดนั้น ก็มีเสียงตึงตังโครมครามดังขึ้น ทุกคนเงยหน้ามองไปที่บันได ด๊อกเตอร์ดิเรกวิ่งลงมาหย่างรีบร้อน

“เฮ้ - ขอยาตัวโว้ย”

กิมหงวนสะดุ้ง แล้วหัวเราะ

“ถ้าจะอ้ายแห้วบอกแกละซี”

ดิเรกสั่นสีร์สะ

“เปล่า - กันได้กลิ่นควันบุหรี่ โอ - ขอบไจมากๆ ไหน - ขอต่อทีวะ พล”

นายพัชราภรน์ส่งก้นบุหรี่ให้หนุ่มหัวนอก ดิเรกได้สูบบุหรี่ก็เหมือนกับปลาได้น้ำ เขาเดินไปมารอบๆ ห้อง แล้วหยุดชะงัก แหงนหน้ามองดูเพดานชูมือทั้งสองข้างขึ้น แหกปากร้องเอ็ดตะโล

“สำเร็ด! สำเร็ด! สำเร็ดแน่ๆ”

นายอู๊ดกล่าวถามเบาๆ

“สำเร็ดอะไรวะ ดิเรก”

นายแพทย์ยิ้มหย่างสง่าผ่าเผย

“ผมกำลังคิดวิธีใช้น้ำมันหมูแทนน้ำมันเบ็นซินครับ หมูเมืองเรามีมากมายก่ายกอง พอที่จะเอาน้ำมันมาได้สำหรับเครื่องยนตร์ได้”

สามเกลอหัวเราะลั่น

“แกคิดสำเร็ดแล้วยังงั้นเรอะ?”

ด๊อกเตอร์พะยักหน้า

“ถูกแล้ว สำเร็ดจิงๆ เย็นนี้เลิกงงานกลับไปบ้านแล้ว กันจะทดลองให้แกดู”

นิกรลืมตาโพลง

“บา - ก้อดีนะซี เราจะได้เที่ยวรถยนต์กันไห้เต็มที่ อีกไม่กี่วันก็ต้องนั่งสามล้อมาทำงานแล้ว น้ำมูกน้ำมันหาซื้อไม่ได้เลย”

นายปัจจนึกฯ พูดสอดขึ้น

“น้ำมูกน่ะพอหาได้ แต่น้ำมันนะซี ที่ไหนๆ มันก็ไม่มี”

กิมหงวนค้อนขวับ หันมาพูดกับเพื่อนเกลอทั้งสอง

“เฮะ - ตลกเฮะ - ตลกตราอะไรวะ กร?”

กะดิ่งทองยักคิ้วแผล็บ

“ตราลูกมะอึกโว้ย”

นายอู๊ดทำปากจู๋

“ทะลึ่งนะ - ทะลึ่งนะ”

นันทาวางกะปุกครีม ยกมือเท้าสะเอวมองหน้าน้องชายจอมทะเล้นของหล่อน

“นี่ พ่อกร ไห้มันรู้จักเด็กผู้ไหย่ บ้างเถอะจ้ะ”

นิกรเอียงคออมยิ้ม

“ครับผม”

นันทาค้อนขวับ



“หมื่นอะไรก็ไม่รู้ คนหย่างแกนี่เห็นจะทะลึ่งตลอดชาติ”

อ้ายเสือมือกาวหัวเราะชอบไจ ทันใดนั้นเสียงกริ่งโทรสัพท์ได้ดังขึ้น นายอู๊ดรีบเดินไปที่เครื่องโทรสัพท์ ยกหูฟังขึ้นพูด

“ฮาโล่ - ฮาโล่”

กิมหงวนสอดขึ้น

“ภาสาไทยมีไม่พูด เอาภาสาอะไรมาพูดก็ไม่รู้ ฮาโล่ - ฮาโล่”

“อ้ายบ้า”

อาเสี่ยก้มสีร์สะเล็กน้อย

“ครับ - ขอบคุณ”

นายอู๊ดกะแอมเบาๆ พูดโทรสัพท์ต่อไป

“สวัสดีครับ นี่ห้างสี่สหายพานิชย์”

อาเสี่ยสอดขึ้นอีก “เออ - อย่างงี้ซิน่า เราคนไทยก็ต้องพูดภาสาไทย”

นายอู๊ดเอ็ดตะโลลั่น

“อ้ายบ้า”

กิมหงวนสะดุ้งโหยง

“ครับ - ครับ - ครับ เชินพูดต่อไปเถอะครับ”

นายอู๊ดนิ่งฟังสายโทรสัพท์ ซึ่งผู้พูดสายอีกฝ่ายหนึ่งพูดเร็วปรื๋อ

“นี่บ้าน “พัชราภรน์” เจ้าคุนพูดไช่ไหมค่ะ”

“ครับ - ผมเอง คุนวาดรึ?”

“ค่ะ - ดิฉัน เร็วคะ - เกิดเรื่องไหย่แล้ว บอกให้พวกเราทุกคนรีบกลับมาบ้านเดี๋ยวนี้”

นายอู๊ดทำตาโตเท่าไข่ห่าน

“เรื่องอะไรครับ โปรดบอกผมเร็ว”

“เจ้ามั่นค่ะ - เจ้ามั่นสติวิปลาสไปแล้ว กำลังอาละวาดไหย่เชียวค่ะ ถืดมีดโกนและปืนพกเที่ยวไล่ค่าคน เร็วค่ะ - มาเดี๋ยวนี้ ที่บ้านไม่มีไคร”

นายอู๊ดกลืนน้ำลายเอื๊อก

“บอกไห้ไครไปตามตำหรวดซีครับ”

“ดิฉันโทรสัพท์ไปแจ้งแล้วค่ะ”

“ครับ - ครับ ผมจะไปเดี๋ยวนี้ เลิกกันนะครับ”

นายอู๊ดวางหูโทรสัพท์ไว้ตามเดิม แล้วกล่าวกับทุกๆ คน

“กลับบ้านโว้ยพวกเรา คุนหยิงโทรสัพท์บอกมาว่า อ้ายมั่นเป็นบ้าไปแล้ว กำลังคลั่งเที่ยวไล่ค่าคน”

คณะพัดสามเกลอตกตะลึงไปตามๆ กัน ทุกคนเป็นห่วงถึงพ่อหนูน้อยทั้งสามคือ พ่อพนัส พ่อนบและพ่อนึก ซึ่งอาจจะเป็นอันตรายด้วยน้ำมือเจ้ามั่นได้ พล, นิกร, กิมหงวน ต่างรีบวิ่งไปหยิบเสื้อชั้นนอก และหมวกสวม นายอู๊ดวิ่งโครมครามขึ้นบันไดไปชั้นบน เพื่อจะบอกดิเรก อารามรีบร้อนก็สะดุดคั่นบันไดเสียหลักหกล้มป้าบ แต่แล้วท่านก็ลุกขึ้นหย่างรวดเร็ว วิ่งขึ้นไปข้างบน

แม่งามทั้งสามใจเต้นทึกทัก หยากไปบ้านก็หยากไป แต่กลัวก็กลัว ต่างเข้ามารวมกลุ่มแล้วปรึกสากัน

“ง่า - ดิฉันเป็นห่วงลูกของเราจังค่ะ” นันทาพูดเสียงสั่น

นวลละออพะยักหน้า

“ค่ะ - ดิฉันก็เหมือนกัน คนบ้าน่ะ มันไม่มีความรู้สึกผิดชอบอะไรหรอก มันอาจจะฟันลูกเราขาดสองท่อนก็ได้”

“อุ๊ยตาย!” ประไพอุทาน “หย่าพูดอย่างงี้ค่ะ ไจมันไม่ดี”

พลหันมาถามแม่งามทั้งสาม

“ว่าไงครับ จะไปหรือไม่ไป ถ้าไปก็สวมหมวกเข้า”

นวลละออสั่นสีร์สะ

“ไม่ - ไม่ไปล่ะค่ะ ดีไม่ดีเดี๋ยวมันค่าดิฉันตาย”

ไม่มีเวลาที่พลจะพูดอะไรอีก นายอู๊ดนำดิเรกกับเจ้าแห้ววิ่งลงบันไดมาหย่างกะหืดกะหอบ ติดตาม พล, นิกร, กิมหงวน ออกไปจากห้าง

ต่อจากนั้น สะตู๊ดเก๋งก็นำสี่สหายกับนายอู๊ดและเจ้าแห้ว แล่นไปทางสะพานผ่านฟ้าฯ หย่างรวดเร็วราวกับลมพัด




บ้านพัชราภรน์

ขณะนี้ ความโกลาหนอลหม่านกำลังเกิดขึ้นทั่วบ้าน คนไช้ชายหยิงต่างวิ่งวุ่นหลบหลีกอันตรายซึ่งจะเกิดขึ้นจากนายมั่น คนทำสวนที่มีสติวิปลาสไปเมื่อสักครู่นี้เอง ตำหนวดในเครื่องหกคน ยืนเรียงรายหยู่ตอนหน้าตึก นายประสิทธิ์กับนางวาดประมุขของบ้าน “พัชราภรน์” ยืนตัวสั่นงันงกหยู่หน้าเรือนต้นไม้

นายมั่นเป็นชายฉกันจ์อายุ ๒๕ ปี รูปร่างล่ำสันแข็งแรง ความจิงเขาไม่น่าจะเป็นบ้าเลย เจ้าหมอนี่อุตริหัดสูบกันชากับเจ้าแห้ว จนกระทั่งติดงอมแงม แต่มาไนระหว่างสี่ห้าวันมานี้ หาซื้อกันชาเถื่อนไม่ได้ การอดกันชาและอุนหพูมิของอากาสที่ร้อนจัด ทำให้เจ้ามั่นมีสติวิปลาสไป

เขาบ่นพึมพำนัยน์ตาขวางมาตั้งแต่เช้าแล้ว พอ ๑๑ น.อาการก็หนักขึ้น ถึงกับตะโกนด่านายประสิทธิ์ แล้วฉวยดาบไล่ฟันคนไนบ้าน นายประสิทธิ์กับภรรยาของท่านเกือบถูกค่าตาย ประภาเมียหมอดิเรก สั่งพี่เลี้ยงพ่อหนูทั้งสามให้อุ้มพ่อพนัส, พ่อนพ, พ่อสมนึกออกไปนอกถนนไหย่ เจ้ามั่นแลเห็นเข้าไล่ฟัน แต่พวกคนไช้ช่วยกันหลอกล้อไว้ เจ้ามั่นวิ่งขึ้นไปบนตึกสี่สหาย เข้าไปไนห้องพลฉวยปืนพกไต้หมอนวิ่งลงมา ยิงปืนขึ้นฟ้าสองสามนัด แล้วก็ขึ้นไปอยู่บนดาดฟ้าของตัวตึก

ตำหรวดเจ้าของท้องที่ได้รับโทรสัพท์จากนางวาด ก็รีบระดมกำลังมาช่วยป้องกันชีวิตคนไนบ้าน “พัชราภรน์” และพยามที่จะจับกุมเจ้ามั่น แต่ก็ยังไม่มีช่องทาง นอกจากล้อมไว้ก่อน

สะตู๊ดเก๋งนำคนะสามเกลอแล่นเข้ามาในบ้านหย่างรวดเร็ว นายประสิทธิ์กับนางวาดแลเห็นเข้าก็ไจชื้นขึ้น รถหยุดหน้าเรือนต้นไม้พอดี ทุกๆ คนรีบลงจากรถกรูกันเข้าไปหาประมุขของบ้าน “พัชราภรน์” แล้วไต่ถามเรื่องราว ซึ่งนายประสิทธิ์ได้เล่าไห้ฟังโดยละเอียด

ทุกคนมองไปบนดาดฟ้าสี่สหาย เจ้ามั่นกำลังเดินวนเวียนไปมา ท่าทางดุร้าย ไบหน้าเหี้ยมเกรียม

พลปรารพขึ้นเบาๆ

“เอ - ทำยังไงถึงจะจับมันได้แฮะ”

กิมหงวนว่า “ไห้คุนอาว์อู๊ดขึ้นไปจับมันก็แล้วกัน”

นายอู๊ดทำคอย่น

“อ๊ะ! ไม่ได้โว้ย ดีไม่ดีประเดี๋ยวข้าม่องเท่ง”

กิมหงวนขมวดคิ้วย่น

“น่า - ตายเป็นตายซีครับ”

นายอู๊ดค้อนควับ

“แกขึ้นไปเองซี”

เสี่ยหงวนหลับตาปี๋

“แสนบาทก็ไม่รับประทานครับ” พูดจบก็เปลี่ยนสายตามาที่เจ้าแห้ว แต่พอขยับจะพูดเจ้าแห้วก็ชิงพูดเสียก่อน

“โอ๊ย - เด็ดขาดครับ รับประทานถ้าผมขึ้นไปบนดาดฟ้า ไห้ผมเป็นลูกหมาห้าร้อยชาติซีเอ้า”

นางวาดร้องขึ้นดังๆ

“ว๊าย! ตาเถนหัวล้านช่วย! มันจ้องปืนมาทางเราแล้ว”

ทุกๆ คนโกยอ้าวเข้าไปไนเรือนต้นไม้ พวกโปลิสวิ่งวุ่นหาที่กำบัง เจ้ามั่นยิงส่งเดชลงมาสองนัด เสียงปืนดังกึกก้อง”

“ปัง! ปัง!”

คราวนี้มันสแดงกิริยาโกรธแค้น ดึงแหนบกะสุนออกมาดู แล้วขว้างปืนคอลท์ลงมาข้างล่าง พวกตำหรวดเห็นเช่นนั้นก็เกิดความกล้าขึ้นทันที ต่างพากันวิ่งขึ้นไปบนตึกสี่สหาย

สักครู่หนึ่ง เจ้ามั่นก็ถือดาบไต่ลงมาตามสายล่อฟ้า ปากก็ร้องตะโกนลั่น

“กูต้องค่า! ค่าไห้หมดบ้าน ไชโย้! สนุกจิงโว้ย แดดจะร้อนยังไง ขอไห้ประเทศไทยจเรินก็แล้วกัน วู้ปี้! อารีกาโต้ ฮ่ะ-ฮ่ะ ตัวกูคือจอมกสัตริย์ขัติยราชผี้พระนามว่าพระสังข์ทอง”

แล้วอ้ายมั่นก็พาตัวเองลงมาถึงพื้นดินโดยสวัสดิภาพ พวกตำหรวดกับคนไช้ของบ้านพัชราภรน์ ช่วยกันตีวงล้อม และพยายามจะจับเป็น เจ้ามั่นควงดาบหย่างคล่องแคล่ว คระพัคสามเกลอแอบมองดูตามช่องลูกกรง

เข้ามั่นหกคะเมนตีลังกา ตีอกชกหัวตัวเองแล้ววิ่งวนไปมารอบๆ สักครู่ก็หยุดยืนเหนื่อยหอบหยู่ข้างคูหน้าบ้าน

เหตุการณ์อันตื่นเต้นหวาดเสียวน่าสยดสยองได้เกิดขึ้นท่ามกลางสายตาคนในบ้าน “พัชราภรน์” และตำหรวดซึ่งทำให้ทุกคนตกตะลึงสิ้นสติ!

เจ้ามั่นยกดาบอันคมกริบ จ่อคอหอยของตนเองแล้วหัวเราะก๊าก

“สานุสิสย์ทั้งหลายโว้ย ตูข้าจะขอลาสูเจ้าไปป่าหิมพานต์นะบัดนี้ เอ้า - พินพาทย์ทำแพลงรัวหน่อยโว้ย ข้าจะเชือดลูกกะเดือกเล่นเป็นขวันตา”

นางวาดยกมือทาบอกนัยน์ตาเหลือก

“โอย - เป็นลมดีกว่า”

แล้วท่านก็ซวนเซล้มลงนะที่นั้น เจ้ามั่นแลเห็นเข้าก็ยกดาบชี้นางวาด

“ไครเป็นลมพ่อฟันไห้ยับเป็นหมูบะช่อเลยโว้ย”

คุนหยิงประสิทธิ์ฯ หรือนางวาดอกสั่นขวันหายรีบลุกขึ้นตะโกนตอบ

“หายแล้วจ้า พ่อมั่น”

เจ้ามั่นหัวเราะก๊าก ยกดาบจ่อลูกกะเดือกตามเดิม แล้วก็เถือคมมีดไปมา มันเป็นภาพที่หวาดเสียวเหลือที่จะกล่าวแล้ว คอของเจ้ามั่นเป็นแผลเหวอะหวะ โลหิตสีแดงเข้มไหลพลั่กๆ

“ว้าย! ว้าย!” นางวาดร้องลั่น “อ๋อย - คุนพระ - โอ๊ย - เป็นลมอีกโว้ยเรา” แล้วท่านก็ล้มลงบนพื้นกะเบื้องหน้าเรือนต้นไม้

เจ้ามั่นเชือดคอพลางหัวเราะพลาง บาดแหลยาวเกือบครึ่งคอ ตำหรวดคนหนึ่งย่องเข้ามาทางข้างหลัง กะโดดเข้ล๊อกคอเจ้ามั่นไว้ด้วยท่อนแขนซ้าย ส่วนมือขวาจับข้อมือขวาวะบิดมีด เจ้ามั่นมีกำลังบ้าเหมือนช้างตกมัน มันสแดงท่ายูโดจับโปลิสผู้น่าสงสารคนนั้นหกล้ม ฟาดตูมลงบนพื้น แล้วหัวเราะก๊าก เงื้อดาบขึ้นสุดแขนฟันฉับเต็มเหนี่ยว

“ชัวะ!”’

คมดาบตัดคอพลตำหรวดต๋องหลุดกะเด็นจากกันตกลงข้างตัว นางวาดซึ่งกำลังโงนเงลุกขึ้นจากเป็นลม แลเห็นภาพเช่นนี้เข้า หัวไจของท่านก็หยุดทำงาน

“โอ๊ย! เป็นลมอีกโว้ย!” แล้วท่านก็หงายหลังตึง

ตำหรวดหมดความเมตตาปรานีที่จะไห้เจ้ามั่นอีกแล้ว นายร้อยตำหรวดโทผู้ควบคุมโปลิสเหล่านี้ วิ่งเข้ามายกปืนพกขึ้นเล็งยิงเจ้ามั่นสามนัดซ้อน

“ปัง! ปัง! ปัง!”

กะสุนปืนตัดขั้วหัวไจทันที อีกนัดหนึ่งถูกขา อีกนัดหนึ่งทะลุตะโพก เจ้ามั่นยืนโงนเงนเหมือนต้นอ้อต้องลม แล้วล้มลงขาดไจตาย

กิมหงวนยกมือจับแขนนายแพทย์ดิเรกเขย่า

“เฮ้ย - แกช่วยเย็บคอตำหรวดคนนั้นติดกับบ่าทีซี เร็วเข้า ขืนชักช้าประเดี๋ยวตาย”

ด๊อกเตอร์ทำหน้าชอบกล

“หา? ตายแล้วเรอะ อุวะ - ไจเสาะจริงแฮะ ถูกฟันคอขาดนิดเดียวเท่านั้น ไปโว้ย - พวกเรา ไปดูสพเจ้ามั่นเถอะ โธ่ - น่าสงสาร คนดีๆ แท้ๆ กลายเป็นบ้าไปได้ ไม่น่าเลย พับผ่า”

ทุกคนนอกจากนางวาด ต่างพากันเดินเข้าไปดูสพพลตำหรวดต๋องกับสพเจ้ามั่น คนทำสวนของบ้าน “พัชราภรน์” ต่างพูดวิจารน์กันต่างๆ นาๆ สาวใช้บางคนไจกล้าเข้ามาดู แต่พอเห็นสพก็ลมจับ




“บ้านเรานี้มันซวยจิงแฮะ คุณประสิทธิ์”

นายประสิทธิ์ฯ พะยักหน้าเห็นพ้องด้วย

“นั่นนะซีครับ เห็นจะต้องนิมนต์พระมาสวดมนต์เย็น ฉันเช้า และทำพิธีปัดรังควานให้เจ้ามั่นกับตำหรวดคนนั้น ตายร้ายเสียด้วย หรือที่เขาเรียกกันว่าตายโหง”

“จิงครับ” กิมหงวนสอดขึ้น “ลงตายหย่างนี้ละก้อ ดุฉิบหายเลย ร้อยทั้งร้อยครับ บา - บ้านเราคงจะพากันหวาดปีสาจผีตายโหงทั้งสองนี้ไปอีกนาน”

เจ้าแห้วร้องขึ้นดังๆ

“ปรื๊อวสก์!”

ทุกคนสะดุ้งโหยง นายอู๊ดยกมืองอๆ เขกกะบานเจ้าแห้วดังโป๊ก

“อะไรวะ หา!”

เจ้าแห้วยิ้มแห้งๆ



“ประทานกลัวผีครับ ฮี! - รับประทานดูซีครับ ขนลุกซู่เลย”

พลยกเท้าเหวี่ยงลูกแปถูกก้นคนไช้จอมแก่นของเขาดังพั่บ

“นี่แนะ ผีอะไรหลอกกลางวัน”

เจ้าแห้วถอยหลังกรูด ชี้มือไปที่สีร์สะพลตำหรวดต๋อง

“ปรื๊อวส์! รับประทานดูซีครับ ยักคิ้วแผล็บๆ”

ต่างไจเต้นทึกทันไปตามกัน พลตำหรวดนำสพคนบ้ากับคนดีที่ต้องตายเพราะคนบ้า ไปรวมกันไว้ที่โคนต้นมะขาม เพื่อรอรถบันทุกสพ แล้วต่อจากนั้น นายร้อยตำหรวดโทหนุ่มก็เริ่มสอบสวนปากคำจากท่านเจ้าของบ้านตามหน้ที่ของเขา




ข่าวนายมั่นคนทำสวนของบ้าน “พัชราภรน์” วิกลจริตค่าตำหรวดตาย และเชือดคอตัวเองจนตายนั้น เป็นข่าวที่หนังสือพิมพ์ทุกฉบับลงพาดหัว และเสนอข่าวไห้ประชาชนซาบโดยละเอียด

อีกสามวันต่อมา

ปีสาจผีตายโหงทั้งสองเริ่มแผลงฤทธิ์แล้ว ตอนเช้าวันนี้เอง คนในบ้าน “พัชราภรน์” ได้โจทก์ขานกันเซ็งแซ่ถึงเรื่องปีสาจ

แม่ครัวสบถสาบานว่า ในราว ๓ น. แกลุกขึ้นลงมาถ่ายปัสสาวะ ขนะที่กำลังเดินลงมานั้น แก้ได้เห็นปีสาจพลตำหรวดต๋องปรากดตัวอยู่ระหว่างกอพุทธรักสา ยายนิ่มสบถสาบานว่า ถ้าแกโกหกมดเท็จแล้ว ขอให้พระแก้วพระกาลผลานชีวิตแกทันที ปีสาจพลตำรวดต๋องไม่มีสีร์สะ แต่แต่งกายเครื่องแบบผู้พิทักส์สันติราสดร์ครบครัน รูปร่างไหย่โตกว่าคนธัมดาสักสองเท่า ยายนิ่มแลเห็นเข้าก็ร้องกรี๊ดวิ่งกลับเข้าห้อง

นางวาดหรือคนหยิงประสิทธิ์ฯ ก็แลเห็นปีสาจพลฯ ต๋องเช่นเดียวกัน ท่านนอนไม่หลับ ลุกขึ้นเดินชมแสงจันทร์ที่หน้าต่าง และเมื่อมองลงมาข้างล่าง ท่านแลเห็นปีสาจพลฯ ต๋องนั่งอยู่บนเก้าอี้สนาม ท่านรีบกะโดดขึ้นเตียงนอน ปลุกนายประสิทธิ์เล่าไห้ฟัง แล้วท่านกับนายประสิทธิ์ก็รีบคลี่ผ้านวมคลุมสีร์สะตลอดเท้า

นิกรกับกิมหงวนยืนยันว่า เขาก็เห็น แต่ไม่มีไครเชื่อถือเลยไม่ได้เล่าไห้ฟัง นอกจากนี้คนไช้ชายหยิงอีกหลายคนต่างแลเห็นปีสาจนายมั่นกับพลฯ ต๋อง ต่างกัมต่างวาระกัน

นายอู๊ดรับรองด้วยเกียรติยสว่า ปีสาจทั้งสองได้เข้าไปปล้ำกันไนห้องนอนของท่าน

จากข่าวต่างๆ ที่ประมวลมานี้ ด๊อกเตอร์ดิเรกเป็นเรื่องเหลวไหล ไม่ยอมเชื่อถือ เขาเป็นนักวิทยาสาสตร์ทีไม่เชื่อถือในเรื่องผีสาง แต่ก็แปลกไจเหมือนกันที่คนหลายคนได้เห็นผีไนคืนเดียวกัน

โจทย์กันเรื่องปีสาจจากเช้าจนกะทั่งค่ำ ยายนิ่มหนีไปจากบ้าน “พัชราภรน์” แล้ว จดหมายถึงนางวาดหนึ่งฉะบับ เรียนให้ซาบว่า แกไม่อาจจะหยู่ที่นี่ได้ต่อไป เพราะกลัวปีสาจผีตายโหง




ตอนพลบค่ำ

ภายไนห้องกินข้าวของบ้าน “พัชราภรน์” คระพัคสามเกลอกำลังรับประทานอาหารและสนทนากันถึงเรื่องนี้ พลกับดิเรกพูดปรึกสาหารือกันหย่างเป็นงานเป็นการ ทุกๆ คนต่างนิ่งฟังสองสหายสนทนากัน

“เป็นไปไม่ได้ พล ผีถ้ามีจิงก็ไม่ไช่สสาร นักวิทยาสาสตร์ย่อมเห็นว่า เรื่องผีปีสาจนี้เป็นเรื่องเหลวไหล ที่มนุสย์หลอกกันเล่นไห้หวาดกลัวไปเอง”

พลยิ้มเล็กน้อย

“แกเข้าไจยังไงล่ะ ไนเร่องที่คนของเราหลายคนถูกผีหลอกไนคืนเดียวกัน”

ดิเรกแหงนหน้ามองดูเพดาน แล้วแหกปากหัวเราะไห้สมกับที่คนเป็นนักเรียนนอก

“มันเป็นเรื่องที่กันคิดมาตลอดวัน” ด๊อกเตอร์ดิเรกพูดยิ้มๆ หยิบซ่อมจิ้มกุ้งทอดไส่ปาก “กันหยากจะเข้าไจว่า คนไช้ของเราอาจจะอุตริปลอมเป็นปิสาจก็ได้”

กิมหงวนพูสอดขึ้น

“ไห้ดิ้นตายซีวะ ดิเรก กันเห็นจิงๆ ถ้าเป็นคนไช้แกล้งทำเป็นผีทำไมรูปร่างของมันจึงไหย่โตกว่าคนธัมดาล่ะ”

ดิเรกหัวเราะ

“แกก็พลอยโง่เขาเบาปัญญาไปด้วย นักบินชั้นเสืออากาสอย่างแก ไม่น่าจะกลัวผีหรือสนไขกับเรื่องผีเลย”

กิมหงวนกะแอ็มดังๆ แล้วพูดเสียงหนักๆ

“นั่นนะซี นักวิทยาสาสตร์ก็ได้ยืนยันแล้วว่า มีไม่มี! ไนโลกเรานี้ไม่มีผี!” แล้วอาเสี่ยก็ยิ้มแห้งๆ พูดเสียงอ่อย “เอ - แต่มันก็ยังกลัวหยู่นั่นแหละโว้ย”

คนะพัคสามเกลออมยิ้มไปตามกัน นางวาดพูดขึ้นบ้าง

“พ่อดิเรก อาว์สาบานได้ว่า อาว์เห็นปีสาจพลตำหรวดต๋องจิงๆ ไม่ไช่ตาฝาดอันเกิดจากอุปาทาน ไห้ แค่นี้ตกน้ำป๋อมแป๋มไปซีเอ้า อุ๊ย! พูดแล้วขนลุก ดูซิๆ เห็นไหมล่ะ ขนลุกซู่ไปหมดทั้งแขน ปรื๊อวส์!”

นายอู๊ดว่า “แกหย่าเห็นเป็นเรื่องเหลวไหล พ่อก็ถูกมันหลอกเหมือนกัน ฮี้ย? ไม่หยากเล่าโว้ย น่ากลัว”

กิมหงวนทำตาปริบๆ

“แหม - ผมตั้งเชียว คุนอาว์”

นายอู๊ดตวาดแว๊ด

“ผมกูมีเมื่อไหร่ล่ะโว้ย”

อาเสี่ยอมยิ้ม

“อ้อ - จิงครับ”

นายประสิทธิ์พูดเสิมขึ้น

“ทะลึ่งตลอดสามร้อยหกสิบห้าวัน”

ดิเรกโบกมือแลวจุ๊ย์ปาก

“พูดกันเป็นงานเป็นการดีกว่าครับ ผมกำลังสนไจเรื่องผีตายโหงทั้งสองคน ที่มาหลอกหลอนพวกเราเมื่อคืนนี้มาก”

นางวาดพะยักหน้ากับด๊อกเตอร์ดิเรก

“พ่อดิเรกเข้าใจว่าคนไช้ของเราแกล้งปลอมแปลงเป็นผียังงั้นรึ?”

“ครับ - นั่นเป็นความนึกคิดของผม”

ไบหน้าของนางวาดเคร่งขรึมทันที

“ถ้าอ้ายคนไหนเล่นพิเรนทร์ปลอมเป็นผีเป็นสาง อาว์จับได้ละก้อ แม่จับมัดตากแดดตบหน้าห้าวันห้าคืนเลย คอยดูซิเอ้า”

คนะพัคสามเกลือหัวเราะครืน

ดิเรกว่า “เอาเถอะครับ ขอให้รอดูคืนนี้อีกคืนหนึ่ง ถ้าหากว่าผีตายโหงสองตัวนั่นมีอิทธิริทขิ์จิงๆ ก็คงจะมาสำแดงร่างหลอกหลอนไครต่อไครอีก แล้วผมจะได้จัดการต่อไป”

นางวาดทำกิริยาขนลุกขนพอง

“บรื๊อวส์! ชั้นไม่รับประทานแล้ว พ่อคุน ประเดี๋ยวอาว์จะพาแม่สาวๆ สี่คนนี่ไปนอนบ้านคุนพี่” ท่านหมายความถึงนายวิจิตรคุนพ่อของนิกร ซึ่งเป็นพี่ชายของท่าน

กิมหงวนลืมตาโพลง มองดูเมียรักของเขา

“นวล - นวลไปนอนบ้านคุนลุงเหรอ”

แม่งามพะยักหน้า

“ค่ะ - ดิฉันไม่กล้านอนที่นี่หรอก กลัวผี อึ๊ย - ผีตายโหงเสียด้วย ถ้าผีธัมดาก็ค่อยยังชั่วหน่อย”

อาเสี่ยหน้าจ๋อย

“ว้า - เฮะ ยังงั้นเฮียก๊อต้องนอนคนเดียวนะซี ไม่เอาน่า หย่าไปเลย ประเดี๋ยวผีหลอกเฮียตายห่า”

นวลละออหัวเราะ

“พี่ลึก เป็นผู้ชายอกสามสอก แต่กลัวผี”

เสี่ยหงวนก้มลงมองหน้าอกของเขา

“ถึงเมื่อไหร่เล่า หย่างมากก็แค่สองสอกเท่านั้น นะ - เฮียไปนอนบ้านคุนลุงด้วยคนนะ”

แม่งามสั่นสีร์สะ

“ไม่ได้หร็อกค่ะ แห่กันไปมากคุนลุงรำคานแย่ แล้วก็คงไม่มีที่นอนพอ”

“โธ่ - เรานอนรวมกันก็ได้นี่นา เฮียนอนไต้เตียงก็ยังดี”

นวลละออตวาดแว๊ด

“ไม่เอา ไม่ไห้ไป”

กิมหงวนยิ้มแห้งๆ แล้วพูดเสียงอ่อย

“สุดแล้วแต่จะโปรดเถอะจ้ะ”

นิกรกับดิเรกหัวเราะลั่น

“ถุย!” กระดิ่งทองร้องขึ้นดังๆ

อาเสี่ยยักคิ้วแผล๊บ

“ถุยเป็นถุยซีว่ะ”

คนะพัคสามเกลอพากันหัวเราะกิมหงวน อาเสี่ยยิ้มเอียงอาย ยื่นมือจับแก้มนวลลออแล้วเอามาดม แม่งามหยิบมะเขือไนจานผัก ขว้างหน้าอกกิมหงวนดังบุ๊บ!

การรับประทานอาหารและการสนทนากันถึงเรื่องผีปีสาจได้ดำเนินต่อไป นันทา ประไพ ประพา นวลละออและนางวาดเป็นสมาชิกบริสัทตาแหก ไม่เคยกล้าไนเรื่องผีเลย ฉะนั้น ทั้งห้าคนจึงตกลงกันว่าหลังจากรับประทานอาหารแล้ว ก็จะพากันไปนอนบ้านนายวิจิตร การุณวงส์ ท่านผู้ไหย่ที่มีอาวุโสกว่าเพื่อนในคนะพัคสามเกลอ




คืนนั้นเอง

ดึกสงัด พระจัทร์ส่องแสงสลัวๆ สุนักข์พันธุ์ฝรั่งทางหลังบ้านหอนเห่ารับกันเป็นทอดๆ ฟังดูวิเวกวังเวงใจยิ่งนัก

ลมตกแล้ว อากาสตอน ๒ น.คลายความร้อนเปลี่ยนเป็นเย็น เวลานี้แหละเป็นเวลาที่ผู้คนกำลังหลับนอนกันหย่างสบาย แต่ขโมยและพวกผีปีสาจหาหลับนอนไม่ พวกขโมยก็พากันแยกย้ายหาโอกาสล้วงลักควักทรัพย์ บ้างก็เจาะกลอนเข้าทำการเป็นงานไหย่ ส่วนพวกผีปีสาจก็เที่ยวหลอกหลอนคนเล่นแก้กลุ้ม เพราะไม่มีการงานอะไรที่จะต้องทำ

ปีสาจพลตำรวดต๋องปรากดตัวขึ้นอีก!

มันอยู่ไนเครื่องแบบผู้พิทักส์สันติราสดร์ สีร์สะไม่มี รูปร่างของมันสูงกว่ากิมหงวนเล็กน้อย แต่ไหย่กว่า

ปีสาจร้ายค่อยๆ แง้มประตูย่องออกมาจากห้องอาเสี่ย มองซ้ายมองขวาหย่างระมัดระวัง แล้วเดินมาตามเฉลียงตึก หยุดยืนหน้าห้องอ้ายเสือมือกาว มันผิวปากเป็นเสียงสั้นยาวสองครั้ง ข้างไนห้องผิวปากรับ และสักครู่ประตูห้องนิกรก็เปิดออกทีละน้อย

ปีสาจเจ้ามั่นเดินออกมาพบกับปีสาจพลฯ ต๋อง แล้วทั้งสองก็กะซิบกะซาบทักทายกัน

ความจริงผีตายโหงสองตัวนี้เป็นคนธัมดาเรานี่เอง หาไช่ผีสางนางโกงที่ไหนไม่ ปีสาจพลฯ ต๋องแต่งฟอร์มพลตำหรวด ที่ไม่มีสีร์สะก็คือว่า เอาคอเสื้อขึ้นไปไว้บนสีร์สะ จึงดูคล้ายๆ กับผีคอขาด ส่วนปีสาจนายมั่นนั้น นุ่งกางเกงขาสั้นและสวมเสื้อสีดำ ที่หน้ามีหน้ากากสวม ซึ่งหน้ากากนี่เองออกจะหน้ากลัวสักหน่อย

ปีสาจต๋องกะซิบเบาๆ

“ไปหรือยังล่ะ”

ปีสาจมั่นจุ๊ย์ปาก

“เดี๋ยวก่อน เข้าไปหลอกพ่อตากันเสียก่อนเถอะวะ”

ต๋องสั่นสีร์สะ

“หย่าเลยน่า ดีไม่ดีเดี๋ยวดีฝ่อตาย”

ปีสาจมั่นหัวเราะ

“ตายก็ช่างปะไร พ่อตาไม่ใช่พ่อตัวนี่หว่า”

“แล้วเราจะเข้าไปไนห้องไดยังไงล่ะ”

“อั้วมีกุญแจโว้ย”

“เรอะ - ยังงั้นก็เอาซี ล้อเล่นพอหอมปากหอมคอ แต่ - เอ - ดีไม่ดีถูกยิงม่องเท่งนะโว้ย กร”

ปีสาจนายมั่นหรือนายนิกรอมยิ้ม

“ปู้โธ่ - คนที่เห็นผีนะ ไม่มีกะอกกะไจที่จะหยิบปืนมายิงหรอกวะ อ้ายหงวน ขี้คร้านจะแข้งขาสั่นไปหมด”

ผีทั้งสองพากันเดินตรงมาที่ห้องนายอู๊ด ปัจจนึกพินาส กะดิ่งทองล้วงกะเป๋าหยิบพวงกุนแจออกมาแล้วไขประตูห้อง เปิดบานประตูซ้ายออกด้วยความระมัดระวัง นิกรนำหน้าพากิมหงวนเข้าไปไนห้อง

จากแสงไฟสีเขียว ๒๐ แรงเทียน จะแลเห็นสิ่งต่างๆ ไนห้องนอนนายอู๊ดหย่างถนัดชัดเจน ท่านกำลังนอนหลับสนิทไนทา “พระสี่กรขว้างจักร” เสียงกรนราวกับรถแข่งพีระ ที่ประตูมุ้งมีไบหนาดป้องกันผี มีพระเครื่องรางแขวนหยู่หนึ่งพวง นายอู๊ดสวมเสื้อกั๊กหลวงพ่อจาด ข้อมือทั้งสองข้างผูกด้ายสายสินจ์ สแดงว่าท่านกลัวผีขนาดสี่ดาวเหมือนกั



ปีสาจทั้งสองหันมามองดูหน้ากันแล้วหัวเราะไนลำคอ

“เอายังไงดีโว้ย” นิกรกะซิบถาม

กิมหงวนว่า “กันเอง แกยืนเฉยๆ ก็แล้วกัน”

แล้วปีสาจพลตำหรวดต๋องก็แกล้งร้องครางขึ้น

“ฮือ - ฮือๆๆๆ”

นายอู๊ดหยุดกรน พลิกตัวมาทางหน้าเตียง เคี้ยวปากสองสามครั้ง อาเสี่ยย่องมาที่โต๊ะเล็กๆ เปิดกะติกน้ำแข็งออก ล้วงมือลงไปหยิบน้ำแข็งขึ้นมาหนึ่งก้อนกำไว้แน่น สักครู่ก็ปล่อยน้ำแข็งไส่ไว้ไนกะติกตามเดิม แล้วกิมหงวนก็รีบเดินมาที่นายปัจจนึกพินาส ยกมือจับข้อเท้าท่าน

“ฮือ - ฮือๆๆๆ”

ท่านปัจจนึก สะดุ้งตกไจตื่น เพราะรู้สึกเย็นเฉียบที่ข้อเท้า ม่านตาท่านเผยอขึ้น ทันใดนั้นท่านก็ใจหายวาบ ร้องขึ้นด้วยความตระหนกตกใจ

“ว้าย - นะโมตัสสะ ภควโต อ๋อย”

ท่านอู๊ดหลับตาปี๋ ไขว่คว้าผ้านวมคลี่ออกคลุมร่าง เนื้อตัวท่านสั่นรัวไปหมด ทำให้นิกรกับกิมหงวน นึกสงสาร

“เฮ้ย - พอเถอะโว้ย หงวน ประเดี๋ยวดีฝ่อตาย” นิกรกะซิบกะซาบ

ปีสาจพลตำหรวดต๋องอมยิ้ม แกล้งร้องครางขึ้นอีก

“โอ๊ย - เอาคอของข้ามา - - - โอย - - -”

นายอู๊ดรีบพูดระล่ำระลัก

“ฉัน - มะ - มะ - มะ - ไม่ได้เอามา - - - ระ - หร็อกจ้า อ๋อย - ไปที่ - ชะ - ชอบๆ เถอะ แล้วฉันจะทำบุนอุททิสส่วนกุสลไปไห้”

กิมหงวนแกล้งขู่ตะคอก ดัดเสียงที่พูดไห้ห้าว

“เจ้าคุน ผมหยากกินไก่ตอนกับวิสกี้”

นายอู๊ดตัวสั่นเหมือนลูกนก

“ดะ - ดะได้จ้ะ - พรุ่งนี้ - ฉะ - ฉันจะเส้นวักตั๊กกะแตนไห้”

“ฮือๆๆๆ ดีมาก หย่าลืมนา ถ้าลืมจะต้องถูกหักคอ คืนพรุ่งนี้ตอนห้าทุ่มเอาไก่ตอนกับวิสกี้ ไปตั้งสังเวยเราหน้ห้องคุนกิมหงวน เข้าไจไหมล่ะ ฮี่ม - แฮ่ - ประเดี๋ยวหักคอตายห่าเลย”

นายอู๊ดร้องเอ็ดตะโล

“อ๋อย - กลัวแล้วจ้า ฉันจะไห้ไก่ตอน ๓ ตัว”

นิกรพูดสอดขึ้น

“ดีมากๆ ไก่นึ่งนะเว้ย ไม่ไช่ไก่เป็นหรือไก่ดิบ”

“จ้ะ - จ้ะ - จ้ะ” นายอู๊ดรีบรับคำ แล้วท่องคาถา “นะโม ภควโต - นะโม - นะโม เพี้ยงๆๆ”

ปีสาจสองตัวยกมือปิดปากกลั้นหัวเราะแทบแย่ เดินย่องออกไปจากห้องนอนนายอู๊ด นิกรปิดประตูห้องไว้ ไส่กุนแจตามเดิม สองปีสาจได้รับความรื่นเริงบันเทิงใจมาก ที่ได้หลอกหลอนเขาเล่น

“เข้าไปหลอกอ้ายพลไหมลั่” นิกรพูดเบาๆ

กิมหงวนสะดุ้ง

“ไม่ได้ๆๆ ประเดี๋ยวมันยิงหงายท้อง อ้ายเวรนี้มันไม่กลัวผีหร๊อก ง่า - ไปที่เรือนสาวไช้ดีกว่าวะ คืนนี้ต้องหลอกให้ทั่วทุกคนเลย”

นิกรอมยิ้ม

“ไปโว้ย - กันต้องจูบยายถนอมไห้ได้ มันเข้าทีเหมือนกันฮิ”

ทันไดนั้น เสียงสุนักข์สองสามตัวได้หอนขึ้นด้วยเสียงเย็นยะเยือก กิมหงวนสะดุ้งเล็กน้อย

“เฮ้ยๆๆ ถ้าไม่ดีเสียแล้วโว้ย กร”

“หา! ทำไมล่ะ”

นิกรหัวเราะคิ๊ก

“มีหย่างหรือวะ เป็นผีแต่ว่ากลัวผี”

อาเสี่ยยิ้มแห้งๆ

“อ้อ - จริงโว้ย ผีกับเราพวกเดียวกันนิ”

“เออ - พวกเดียวกันนะซี ไปเหอะ หย่าชักช้าเลย”

ครั้นแล้วปีสาจผีตายโหงทั้งสอง ก็พากันเดินลงบันไดไป ขนะนี้หมู่เมคฝนได้เลื่อยลอยมาปิดบังดวงจันทร์จนหมดสิ้น อานาเขตต์บ้าน “พัชราภรน์” ซึ่งสว่างนวลด้วยแสงพระจันทร์นั้นมืดมนไปทั่ว

ปีสาจทั้งสองลงบันไดหลังตึก เดินลัดตัดสนามตรงไปที่เรือนพักพวกคนไช้ แล้วต่างก็หยุดชะงักข้างตุ๊กตาหินอ่อน เพราะแลเห็นแสงไม้ขีดไฟปรากดขึ้น

“ไครหว่า!” นิกรกะซิบกะซาบ

กิมหงวนว่า “คงเป็นพวกคนไช้ลงมาเยี่ยว แล้วจุดบุหรี่สูบ” พูดจบอาเสี่ยก็สะดุ้งโหยง “ว้า - อ้ายหมาเปรตนี่มันจะหอนทำไมโว้ย อ้ายเรายิ่งปอดลอยหยู่”

สองสหายยืนนิ่ง มองไปที่ซุ้มนมแมวซึ่งแลเห็นไม่ขีดไฟจุดขึ้นเมื่อกะกี้นี้ แล้วต่างก็ได้ยินเสียงห้าวๆ ของผู้ชายคนหนึ่ง ร้องเพลงสมัยครั้งสุโขทัยเป็นราชธานี หรืออาจจะก่อนนั้นก็ได้

“คนธันพ์ ครั้นเห็น ตะละเผงโผงผาง เอ๊อเอิงเง่ย - เอ๊ย กรุงกสัตริย์ แจ้งรหัส แล้วชายเนตร์ ชะ - เอเอิงเง่อ ชะ - เออเอิงเงย - เอ๊ย - แล้ว - บันหาร ว้า - ร้องไม่ถูกโว้ย”

สองปีสาจหัวเราะหึๆ

“โธ่” อาเสี่ยอุทาน “นึกว่าไครเสียอีก อ้ายเปรตแห้วนั่นเอง”

นิกรขมวดคิ้วย่น

“คงแอบสูบกันชาแน่ๆ อ้ายเวรนี่เห็นจะต้องบอกคุนอาว์หยิงตัดเงินเดือนเสียที พยายามหากันชาเถื่อนมาสูบเสมอ”

“ของมันชอบนี่หว่า จะยากลำบากยังไงมันก็ต้องหาซื้อจนได้ ดูแต่เราซีวะ น้ำมันเบ็นซินปีบนึงตั้ง ๓๐ บาท เรายังกล้าซื้อมาไช้นี่หว่า ลงมีสตางค์ละก้อ อะไรๆ มันก็ซื้อได้ทั้งนั้นแหละ”

นิกรนิ่งอึ้งไปสักครู่

“เอาโว้ย เล่นงานเจ้าแห้วเสียก่อน”

ปีสาจทั้งสองต่างเดินย่องไปหาเจ้าแห้ว ค่อยๆ แหวกพุ่มไม้มองดู เจ้าแห้วนั่งขัดสมาธิหยู่บนเสื่อผืนเล็กๆ มีเขียงวางหยู่หนึ่งเขียง มีดเล็กๆ หนึ่งเล่ม ไม่ขีดหนึ่งกล่อง เทียนไขหนึ่งเล่มจุดวางไว้บนก้อนอิด ขนเขียงมีดอกหย้าหรือกันชาหั่นแล้วขยุ้มหนึ่ง เจ้าแห้วกอดบ้องกัญชาแน่น ดูดคร่อกๆ แล้วกลืนควันเข้าไปไนท้อง พลางพูดกับตัวเอง

“เฮ้อ - รับประทาน อ้ายกูนี่มันก็สบายดีเหมือนกัน รู้หลบเป็นปีกรู้หลีกเป็นหาง คอยแตะอั๋งทำงานเพียงนิดหน่อย นายเผลอเราก็หลบมุม เฮอะ - จะไปเอาดีอะไรกันวะ คนหย่างเรามันก็ต้องเป็นขี้ข้าเขาตลอดชาติ” พูดพลางลูบบ้องกันชาด้วยความรัก “แม่คุนแม่ทูนหัวของพี่ รักไครก็ไม่เหมือนเธอนะ น้องนะ เธอทำไห้พี่ได้รับความสุขหย่างประหลาด สูบเข้าไปแล้วมันครึ้มไจคล้ายๆ กับว่า โลกนี้เป็นของฉัน เอ๊ะ - นั่นหมามันหอนทำไมโว้ย ถ้าจะเห็นผีก็ไม่รู้”

ปีสาจพลตำหรวดต๋องเริ่มสำแดงริทธิ์

“ฮึ่ม - อ้ายแห้ว - อ้ายแห้วโว้ย”

เจ้าแห้วสะดุ้งเฮือก เย็นวาบไปหมดทั้งตัว

“เอากูแน่ละโว้ย เอ - หูแว่วไปกะมังหว่า”

กิมหงวนเอื้อมมือจับกิ่งนมแมวเขย่าโครมๆ

“ฮือๆๆๆ เอาคอกูมา อ้ายแห้ว”

เจ้าแห้วนั่งตัวแข็งเหมือนรูปหุ่น ค่อยๆ หันหน้ามาทางขวา ทันใดนั้น หัวไจของเจ้าแห้วแทบจะหยุดทำงาน เขาได้ผะเชินหน้ากับปีสาจผีตายโหง ซึ่งตายไนบ้านเมื่อสองสามวันนี้

เจ้าแห้วขนลุกซู่ เส้นผมบนสีร์สะตั้งชัน ปีสาจพลตำหรวดต๋องกับปีสาจเจ้ามั่นเดินเข้ามา แล้วปีสาจเจ้ามั่นก้มลงหยิบบ้องกัญชาไนมือเจ้าแห้ว ยกขึ้นฟาดกะบานคนไช้จอมแก่นดังโป๊ก

“อ๋อย - กลัว - ละ - แล้วจ้า” เจ้าแห้วนั่งคุกเข่าประนมมือแต้ หลับหูหลับตาพูด “อ้ายมั่นเอ้ย -ปะ - ไป - ที่ชอบๆ เถิด เอ็งกับข้าเป็นเพื่อนกันแท้ๆ ไม่เคยมีอะไรกันเลย”

ปีสาจนายมั่นยกเท้าเตะเจ้าแห้วดังพลั่ก

“กูเหม็นกันชาเต็มทนแล้ว ถ้ามึงขืนสูบอีกกูจะหักคอมึง มึงรู้ไหมว่ากูสิงสถิตหยู่ไนบ้านนี้”

เจ้าแห้วร่างสั่นเทิ้มเหมือนลูกนก

“ทีหลังข้าไม่สูบอีกละ มั่นเอ๋ย อ๋อย หย่ามาหลอกหลอนข้าเลย”

นิกรอมยิ้ม

“มึงกลัวกูไหมวะ”

“โธ่ - กะ - กลัวซี ไปเถอะ - อ้ายมั่น ข้าจะทำบุนตรวดน้ำไปไห้”

ปีสาจพลตำหรวดต๋องกล่าวขึ้นบ้าง

“เฮ้ย - ลืมตาขึ้นมองดูข้าบ้างซีโว้ย ข้า - พลตำหรวดต๋องซึ่งถูกอ้ายมั่นฟันคอขาด มันเป็นคู่เวรคู่กัมของข้า เดี๋ยวนี้ข้ากับมั่นเป็นเพื่อนกัน เราต่างอาสัยหยู่ไหนบ้านนี้ ฮึ่ม - แฮ่ - ลืมตาขึ้นโว้ย ม่ายพ่อหักคอตายห่าเลย”

เจ้าแห้วเหงื่อแตกซิก

“นายจ๋า รับประทานฉันกลัวแล้วจ้า จะมาหลอกหลอนฉันทำไมกัน”

“หลอกเล่นสนุกๆ ซีวะ กูเป็นผีนี่หว่า ไม่หลอกคนเขาจะเรียกว่าผีรึ กูบอกไห้มึงลืมตาขึ้นได้ยินไหม?”’

เจ้าแห้วพยายามลืมตา แต่ลืมไม่ขึ้น จึงยกมือทั้งสองแหกตาออก แล้วเจ้าแห้วก็แลเห็นปีสาจคอขาดยืนถมึงทึงหยู่ข้างหน้า กิมหงวนได้เอาผ้ายัดไว้ไนเสื้อฟอร์มหลายผืน จึงดูรูปร่างไหย่โตกว่าตัวจิงมาก

เจ้าแห้วรีบหลับตาทันที ความกลัวเพิ่มขึ้นอีกเป็นทวีคูน

“อ๋อย - เห็นแล้วจ้า กะ - กลัว - แล๋ว”

ปีสาจทั้งสองหัวเราะลั่น

“ไป - ไปนอนเดี๋ยวนี้” ปีสาจนายมั่นขู่ตะคอก “ถ้ามึงสูบกันชาอีก พ่อจะหักคอมึงเสีย เข้าไจไหมล่ะ”

เจ้าแห้วพรวดพราดลุกขึ้น ไส่ตีนหมาโกยอ้าววิ่งไปก้องพักหย่างรวดเร็ว สองปีสาจหัวเราะงอหาย ต่อจากนั้นนิกรก็ยกเท้าเตะเทียนไห้ดับ แล้วพากิมหงวนตรงไปที่เรือนพักพวกคนไช้

ทั้งสองกำลังนึกว่าตนเป็นปีสาจ ต่างพากันก้าวขึ้นบันไดหน้าเรือนพัก ซึ่งขนะนี้ความเงียบสงัดได้ปกคลุมไปทั่วบริเวน พวกคนไช้ชายหยิงกำลังหลับนอนหย่างสบายไจ

สองปีสาจเดินมาตาเฉลียง หยุดยืนหน้าห้องถนอมสาวไช้รูปสวยของบ้าน “พัชราภรน์”

นิกรรู้ลู่ทางดีแล้ว เขายกมือผลักประตูเบาๆ กลอนข้างไนไส่ไว้แต่เห็นกลอนขอสับ การเปิดเข้าไปไม่ยากลำบากอะไรเลย กะดิ่งทองล้วงกะเป๋าหยิบมีดพับสะปริงออกมาง้างออก ค่อยๆ สดเข้าไปงัดกลอนขึ้น แล้วประตูก็ลั่นเอี๊ยดเปิดออกหย่างง่ายดาย ภายไนห้องได้รับแสงสว่างจากไฟฟ้หลังตึกไหย่ที่ส่องเข้ามาเพียงสลัวๆ

สองเกลอมองไปที่เตียงนอน แลเห็นร่างตะคุ่มๆ ของหยิงสาวคนหนึ่วกำลังนอนหลับ ตะแคงขวาหันหน้าออกมาหน้าเตียง นิกรจุย์ปากเบาๆ

“แกออกไปก่อนเถอะวะ อ้ายเสี่ย กันจะ - - ฮิ - - ฮิ”

ปีสาจพลฯ ต๋อง พูดขึ้นทันที

“ไม่ได้ๆ ข้าจองไว้ก่อน ถ้าแกต้องการต้องวันหลัง”

“ฮะ - งังงั้นก็ชกกันซีวะ”

ทันใดนั้นสองเกลอได้ยินเสียงกุกกักดังขึ้นทางหลังตู้ ปีสาจทั้งสองหันมามองดูตากัน

“ถ้าจะหนูโว้ย” กิมหงวนพูดปลอบไจตัวเอง

พิกรพะยักหน้า

“อือ - ม่ายก็แมว เห็นจะเป็นอีทรัพย์ เอ๊ะ - แกได้กลิ่นอะไรไหม?”

อาเสี่ยชักเสียขวัน

“นั่นนะซี”

สองเกลอยืนนิ่ง กลิ่นเน่าของซากสพกระจายฟุ้งทั่วห้อง คล้ายๆ กับสัปปะเหร่อทำการถ่ายโลงหยู่ในห้องนี้ เหม็นแทบจะทนไม่ได้ และกลิ่นนี้ต้องเป็นกลิ่นสพหย่างแน่นอน

เสียงสุนักข์หอนวิเวกวังเวงขึ้นข้างเรือนพัก

“บรู๊ว์ - - โบร๊ - - บรู๊ว์ - -”

ปีสาจทั้งสองเริ่มไจเต้นทึกทัก เขยิบเข้ามายืนแนบชิดกัน

“บรื๊อวส์! ไปเถอะโว้ย” อาเสี่ยกะซิบโดยเร็ว “ถ้าไม่ดีเสียแล้วละแฮะ”

นิกรกลืนน้ำลายเอื๊อก

“นั่นนะซี ว้า - ขนลุกแฮะ”



ทันใดนั้นนิกรกับกิมหงวนก็ตกตะลึงพรึงเพริด ทั้งสองคนต่างแลเห็นปีสาจจิงๆ สองตัวเดินออกมาจากหลังตู้ ปีสาจตนหนึ่งแต่งเครื่องแบบพบตำหรวดแต่สีร์สะไม่มี แลเห็นโลหิตไหลชุ่มโชกเสื้อฟอร์ม ส่วนปีสาจอีกตนหนึ่งนั้นคือนายมั่น รูปร่างหน้าตาเหมือนกับนายมั่นรวมกับพิมพ์เดียว มือถือดาบ ที่คอหอยเป็นรอยแผลเหวอะหวะ เลือดไหลริน

สองเกลอใจหายวาบ รู้ทันทีว่าปีสาจทั้งสองคงจะโกรธแค้นเขา ที่แกล้งปลอมแปลงตัวเที่ยวหลอกหลอนไครต่อไคร จึงมาปรากดร่างให้เห็นเช่นนี้

กลิ่นเหม็นเหน้าของซากสพแรงขึ้นอีก ปีสาจนายมั่นยกดาบชี้หน้ากิมหงวนกับนิกร แล้วพูดเสียงห้าว

“คุนทั้งสองเลวมาก ผมเป็นผีตายโหงที่ไม่ดุร้ายอะไร แต่คุนถือโอกาสสวมรอยเป็นผมกับพลตำหรวดต๋อง ฉะนั้นผมจึงต้องอาละวาดไห้คุนเห็นริทธิ์เสียบ้าง ฮึ่ม - ผมจะเอาชีวิตคุน”

สองเกลอขาสั่นพั่บๆ ต่างซุดตัวนั่งคุกเข่าประนมมือ

“มั่น - มั่นเอ๊ย” นิกรพูดแทบไม่เห็นพาสาคน “หย่าหลอกข้าเลย ข้ากลัว - ละ - แล้ว”

ปีสาจเจ้ามั่นยกเท้ากะทืบพื้น

“กลัวทำไมคุนเล่นพิเรนทร์หย่างนี้”

“อ๋อย - ทีหลังไม่เล่นแล้ว”

ปีสาจพลตำหรวดต๋องสะอึกเข้ามา

“อ้ายหงวน! ถอดเครื่องปลอมแปลงของมึงออก”

อาเสี่ยกลัวจนลนลาน รีบปติบัติตามคำสั่งทันที ถอดเสื้อฟอร์มพลตำหรวดและเข็มขัดออก ตัวสั่นงกเงิ่น จะพูดอะไรก็พูดไม่ได้

ปีสาจพลฯ ต๋องหัวเราะเสียงห้าว หันมาพูดกับปีสาจนายมั่น

“เอา - พี่มั่น แหกอกไห้มันดูเป็นขวัญตาหน่อย”

ปีสาจนายมั่นพะยักหน้า ยกมือแหวกหน้าท้องออกดังแคว่ก แล้วดึงไส้ตนเองออกมาหนึ่งขดวางไว้บนโต๊ะ

กิมหงวนกับนิกรแทบจะดีฝ่อตาย กะดิ่งทองพยายามหักห้ามความกลัว เหลียวหน้าเหลียวหลังล่อก แล่ก ย่อตัวลงต่ำแล้วกะโดตัวลอย วิ่งตื๋อออกไปจากห้อง กิมหงวนเห็นท่าไม่เป็นการก็วิ่งจู๊ดติดตามไปทันที

ปีสาจนายมั่นวิ่งเหยาะๆ มาที่ประตู แลเห็นสองเกลอวิ่งผ่านสนามห้อแน่บตรงไปที่ตึกสี่สหายราวกับลมพัด ปีสาจนายมั่นหัวเราะลั่นห้อง เดินมาที่เตียงสาวไช้

“หนอม! หนอม!”

“ขา” สาวไช้ขานรับปีสาจ แล้วผุดลุกขึ้นนั่ง แหวกประตูมุ้งออก “หนีไปแล้วหรือคะ แหม - ดิฉันกลั้นหัวเราะแทบแย่เชียวค่ะ”

ปีสาจนายมั่นหรือ พล พัชราภรน์ หัวเราะหึๆ

“ไปแล้ว ทีนี้ฉันรับรองว่า อ้ายสองคนนั่นคงไม่กล้ามารบกวนแกอีก” พูดจบก็หันมาทางปีสาจพลตำหรวดต๋อง “เฮ้ย - ดิเรก ปิดจุกขวดแก๊สบ้าๆ อะไรของแกนั่นทีเถอะวะ เหม็นจะตายโหงหยู่แล้ว”

ด๊อกเตอร์หนุ่มหัวเราะ เดินไปที่หลังตู้ หยิบจุกขวดปิดขวดเล็กๆ ซึ่งเป็นแก๊สชนิดหนึ่ง มีกลิ่นเหม็นเช่นเดียวกับสพเหน้าๆ

ดิเรกเดินเข้ามาหาพล

“รีบไปเถอะ ไปหลอกมันอีก ต้องเอาให้เข็ด ทีหลังจะได้ไม่อุตริ”

พลพะยักหน้า

“ไปซี ป่านนี้คงนอนตคลุมโปงแล้ว เจ้ากรกับเจ้าหงวนน่ะมันกลัวผียังกะอะไรดี”

สองปีสาจหัวเราะลั่น ต่างพูดกับสาวไช้อีกสองสามคำ แล้วพากันเดินออกจากห้อง มุ่งตรงไปตึกสี่สหาย

ด๊อกเตอร์ดิเรก นรงค์ริทธิ์ เป็นนายแพทย์และนักวิทยาสาสตร์ที่ไม่ยอมเชื่อถือไนเรื่องผีปีสาจ วันนี้ทั้งวันเขาพยามสอบสวนจากพวกคนไช้ชายหยิง ที่แลเห็นปีสาจนายมั่นกับปีสาจพลตำหรวดต๋อง แล้วดิเรกก็รู้ว่า กิมหงวนกับนิกรนั่นเองที่ปลอมแปลงตัวเป็นปีสาจ เพื่อมุ่งหวังจะเต๊าะถนอมสาวไช้รูปสวยของบ้าน “พัชราภรน์” ดิเรกจึงปรึกสากับพลเงียบๆ แล้ววางแผนการน์หนามยอกเอาหนามบ่ง

ท่านผู้อ่านก็ซาบดีแล้วว่า ดร.ดิเรกของเราเป็นนักวิทยาสาสตร์ที่เรืองนาม ฉะนั้น การปลอมแปลงตัวจึงไม่ยากอะไร เขาช่วยแต่งหน้าไห้นายพัชราภรน์ จนกระทั่งมีส่วนละม้ายคล้ายคลึงกับนายมั่น ส่วนเขาเองก็แปลงตัวได้หย่างแนบเนียน

ดิเรกกับพลลอบมาหยู่ไนห้องถนอมตั้งแต่ก่อน ๒๔ น. และรอคอยจนกิมหงวนกับนิกรเข้ามาไนห้องนี้ การย้อนรอยของดิเรกกับนายพัชราภรน์ ทำไห้นิกรกับอาเสี่ยมั่นไจจิงๆ ว่าตนถูกปีสาจผีตายโหงหลอกหลอน




นาลิกาไนห้องโถงตึกสี่สหายตีกังวานหนึ่งครั้ง เป็นเวลา ๒.๓๐ น. ฝนเริ่มตกพรำๆ

ภายไนห้องนอนของกิมหงวน นิกรกับอาเสี่ยกำลังนั่งปรึกสาหารือกันไนเรื่องที่ตนพบปีสาจจิงๆ เข้า กิมหงวนเปิดไฟ ๕๐ แรงเทียนสว่างจ้าเพราะความกลัวผี สองเกลอมีพระเครื่องลางคล้องคอป้องกันภูติผีปีสาจ แต่ถึงกะนั้นก็ยังกลัวหยู่นั่นเอง ต่างรู้สึกหนาวๆ ร้อนๆ ตลอดเวลา

“ว้า - ยังไม่หายปอดเลยโว้ย” เสี่ยพูดและยิ้มแหย

นิกรฝืนหัวเราะ

“กันก็เหมือนกัน แหม - อีตอนที่ได้ผะเชินหน้ากับมัน กันบอกไม่ถูกเลยว่า ความกลัวของกันนั้น มันมากมายสักเพียงไร”

อาเสี่ยถอนหายไจเบาๆ

“เคราะห์ดีเหลือเกินที่เราหนีมาได้หย่างหวุดหวิด ม่ายก็ถูกมันหักคอตายห่าแล้ว”

นิกรเหลียวมองรอบๆ ห้อง

“เอ - ปิดหน้าต่างเสียเถอะโว้ย ชักไจไม่ดีเสียแล้ว นอนกันเสียที อ้ายกันน่ะ ถ้าได้นอนคลุมโปงละ หายกลัวไปมากทีเดียว”

“ก็เหมือนกันแหละวะ” พูดจบกิมหงวนก็ลุกขึ้นเดินไปปิดหน้าต่าง ไส่กลอนเรียบร้อย

“เอา - นอนกันเสียทีก็เอา ที่จิงไม่ควนจะอุตริเลย เล่นจนได้ดี โบรานเขาถือออกจะตายไป การเล่นวิตถานของเรามันเท่ากับยุไห้ปีสาจมีอิทธิริทธิ์ยิ่งขึ้น”

สองสหายไม่พูดอะไรอีก ต่างลงนอนบนเตียงคลี่ผ้าห่มนวมออกคลุมจากสีร์สะตลอดปลายเท้า มีการยื้อแย่งผ้าห่มลงสอกถองกันตามทำเนียม สักครู่ก็เงียบกริบ

ฝนยังคงพรำหยู่เช่นนั้น กมหงวนสะดุ้งโหยงพรวดพราดลุกขึ้นนั่ง หยิบปืนไต้หมอนออกมาถือ

“อะไรวะ” นิกรถามเบาๆ

อาเสี่ยมองไปที่ประตู

“กันได้ยินเสียงไครเคาะประตูก็ไม่รู้”

กะดิ่งทองไจหายวาบ

“เฮ้ย - ไม่ไช่หรอกน่า มอดมันกัดไม้น่ะ”

เสี่ยหงวนยิ้มแห้งๆ

“มอดตะหวักตะบวยอะไรกันวะ ดังโป๊กๆ โป๊กๆ”

อ้ายเสือมือกาวแกล้งพูดปลอบไจตัวและเพื่อน

“ถ้ายังงั้นอีทรัพย์มันคงจะหัดเต้นแท๊ป” เขาหมายความถึงแมวของนางวาด

กิมหงวนทำหน้าชอบกล

“มีหย่างหรือว่ะ แมวเต้นแท๊ป”

“หน็อยแน่ ทำไมจะไม่มี คนเรายังรู้จักเต้นนี่หว่า”

การสนทนาหยุดชะงักทันที เสียงเคาะประตูดังขึ้นอีก คราวนี้แรงมาก เหมือนกับไช้วัตถุหนักๆ เคาะ นิกรรีบดึงผ้าห่มคลุมร่างทันที แต่กิมหงวนรีบดึงออก

“เฮ้ย - แล้วกัน หย่าเอาตัวรอดซีน่า”

“มะ - มัน - กะ - กลัวนี่หว่า”

กิมหงวนกะชากนิกรไห้ลุกขึ้นนั่ง

“ออกไปดูมันเถอะวะ ปืนหยู่ไนมือกลัวอะไร จะเป็นผีหรือคนพ่อยิงก่อนละ”

“อ๊ะ” นิกรอุทาน “หย่าออกไปเลยน่า ไม่ - ไม่เป็นเรื่องแน่ ประเดี๋ยวมันดึงไส้ออกมาไห้ดูอีก”

อาเสี่ยค้อนควับ

“ขี้ขลาดจิงแฮะ แกนี่”

“ก็นั่นนะซี” นิกรพูดหน้าตาเฉย

เสียงเคาะประตูดังขึ้นอีก

กิมหงวนแข็งไจร้องตะโกนถามไป

“ไครโว้ย? ผีหรือคน”

มีเสียงห้าวๆ ตอบ

“ผีโว้ย!”

สองเกลอสะดุ้งเฮือก อกสั่นขวัญหาย อาเสี่ยพยายามทำไขไห้กล้าหาน ตะโกนโต้ตอบกับผี

“มึงจะมาหลอกหลอนกูทำไมโว้ย”

“หลอกมึงเล่นยังงั้นแหละโว้ย” ปีสาจตอบ

“พ่อยิงตายห่านา” อาเสี่ยขู่

เสียงปีสาจสองตัวหัวเราะชอบไจ

“ปืนผีไม่กลัวโว้ย”

อาเสี่ยหน้าซีดสลด

“พระข้าก็มีโว้ย ตะกรุดเสื้อยันต์ก็มี หยากหลอกเชินเข้ามาซีวะ”

ปีสาจสองตัวยกเท้าถีบประตูโครม กิมหงวนยิ้มแหยๆ วิ่งไปเปิดไฟที่ผนังตึก และไฟช่อกลางห้อง เพื่อไห้เกิดแสงว่างมากๆ

“เปิดโว้ย ไม่เปิดพ่อหักคอตายห่านา”

กิมหงวนเอียงคออมยิ้ม

“เก่งจิงเข้ามาเองซีวะ”

นิกรจุย์ปากดุอาเสี่ย

“หย่าไปทะเลาะกับมันเลยน่า” กะดิ่งทองพูดเสียงสั่น “เงียบๆ เสียประเดี๋ยวมันก็ไปเอง บรื๋อสว์! เจ้าประคุนเอ๊ย จะมาหลอกหลอนกันทำไมก็ไม่รู้ ไปที่ชอบๆ เทิ๊ด”

เสียงปีสาจเงียบไป

ข้างนอกห้อง พลกับดิเรกกำลังยืนสนทนากันเบาๆ เพื่อจะหาหนทางเข้าไปข้างไนห้องกิมหงวน

“เอ - ทำไงดีหว่า” ดิเรกพูดยิ้มๆ

นายพัชราภรน์นิ่งตรึกตรอง

“โอ - สำเหร็จแล้ว ดิเรก มา - ไปทางนี้ เข้าไปไนห้องพระเถอะ มีประตูกลางห้องเปิดทะลุห้องเจ้าหงวนได้ กลอนประตูหยู่ทางห้องพระ

“ง้านเรอะ หวานเลย”

สองเกลอต่างเดินเข้าไปไนห้องพระ พายไนห้องมีแสงไฟฟ้าห้าแรงเทียนส่องสลัวๆ พลเดินมาที่ประตูซึ่งติดต่อกับห้องอาเสี่ย แล้วเขาก็ค่อยๆ ถอดกลอนออก ผลักบานประตูออกไป

“โครม!”

สองปีสาจปรากตัวไนห้องกิมหงวน แล้วดิเรกเอื้อมมือโยกสะวิชไฟไหย่ ทำไห้ไฟฟ้าทุกๆ ดวงบนตึกนี้ดับหมด

กิมหงวนกับนิกรกอดกันกลมดิก จนไม่รู้ว่าไครเป็นไคร ต่างอกสั่นขวันหายแทบจะเป็นบ้าเพราะความกลัว

พลกับดิเรกเดินมาหยุดหน้าเตียงนอน ด๊อกเตอร์นรงค์ริทธ์หยิบขวดแก๊สไนกระเป๋าออกมาเปิดไห้ระเหย กลิ่นที่เหมือนซากสพกะจายฟุ้ง เหม็นเหลือที่จะกล่าว สองเกลอสวดมนต์หยู่ไนโปงพึมไปหมด

“นะโม โตเร็วๆ พุทธํ ภควันตํ อิติปิโส บรื๊อวส์! ฮี้ย - หย่าดึงผ้าห่มไปหมดซีโว้ย เฮ้ย - หย่า - มันมาแล้ว”

พลกับดิเรกกลั้นหัวเราะแทบแย่ นายพัชราภรน์เอื้อมมือกะชากผ้านวมออกจากนิกรกับกิมหงวน สองเกลอตัวสั่นเหมือนปลาถูกทุบ หลับตาปี๋หันหน้าไปทางผนังตึก

ปีสาจพลตำหรวดต๋องกับปีสาจนายมั่นซุดตัวนั่งบนเตียง ดิเรกยกมือเขกกะบานกิมหงวนเต็มแรงเกิด

“โป๊ก! กลัวข้าไหมโว้ย หา?”

กิมหงวนนึกขึ้นได้ว่าเขาถือปืนหยู่ไนมือ ความกล้าเกิดขึ้นทันที อาเสี่ยรีบผุดลุกขึ้นนั่ง ยกปืนจ้องปีสาจทั้งสอง แต่ปืนกะบอกนี้หามีลูกไม่ ดิเรกแอบมาถอดเอาลูกออกตั้งแต่เย็นแล้ว

“เฮ้ย! ยกมือขึ้น มึงเห็นไหมวะ นี่อะไร คนหย่างกูไม่กลัวผีหร๊อกวะ แต่ว่าไม่กล้า เฮ้ย เร็ว - ออกไปจากกูเดี๋ยวนี้ หนึ่ง - สอง - สามพ่อยิงตาห่าเลย”



ดิเรกหัวเราะ ดัดเสียงพูดห้าวๆ

“ยิงซีวะ ฮึ่ม - แฮ่ -”

อาเสี่ยหลับหูหลับตายกปืนพกขึ้นหมายปีสาจ แล้วกะดิกนิ้วเหนี่ยวไก

“แชะ! แชะ!”

กิมหงวนอ้าปากหวอ ยื่นปืนพกส่งไห้ปีสาจตำหรวดโดยดี แล้วยกมือไหว้ปะหลกๆ

“แฮ่ะ - แฮ่ะ ฉันเปล่าจ้ะ พี่”

ดิเรกยกเท้ากะทืบพื้นปัง

“เปล่าอะไร มึงยิงกู”

“ยิงแต่ว่าไม่ออก น่า - หย่าหลอกหนูเลยน่า หนูกลัวแล้ว ไหว้ละพี่จ๋า”

ด๊อกเตอร์หัวเราะหึๆ ยกมือผลักหน้าอ้ายเสือมือกาว

“เฮ้ย - ทำไมแกจึงอุตริปลอมเป็นผี”

นิกรอกสั่นขวันแขวน หลับหูหลับตาพูด

“ทีหลังอั้วไม่เล่นอีกแล้ว”

คราวนี้ปีสาจทั้งสองอดหัวเราะไม่ไหวก็ปล่อยก้าก นิกรกับกิมหงวนสะดุ้งโหยง จำเสียงดิเรกกับพลได้ ต่างจ้องมองดูหย่างตื่นๆ

“เฮ้ๆๆๆ” กิมหงวนร้องลั่น วิ่งปราดไปหยิบตะพด แล้วเดินมาที่สะวิชไฟไหย่เปิดสะวิชขึ้น ทำไห้ไนห้องสว่างไสวไปทั่ว ปีสาจทั้งสองหัวเราะงอ ซุดตัวนั่งบนเก้าอี้คนละตัว อาเสี่ยขยับตะพดแล้วจ้องมองดูหน้าเพื่อนทั้งสอง พลางถอนหายไจโล่งอก “อ้ายหมาวัด ทำไปแกเสือกอุตริยังงี้”

ดิเรกถอดเสื้อฟอร์มตำหรวดออกด้วยความลำบากยากเย็น เพราะคอเสื้อหยู่บนสีร์สะเขา แล้วด๊อกเตอร์ดิเรกก็ยักคิ้วแผล็บ

“ฉันควนจะถามแกก่อนว่า ทำไมแกเป็นคนดีๆ ไม่ชอบๆ เป็นผี”

กิมหงวนทำหน้าชอบกล

“ก็มันหยากเป็นนี่หว่า”

ดิเรกอมยิ้ม

“อั้วกับเจ้าพลก็หยากเป็นเหมือนกัน”

อาเสี่ยค้อนปะหลับปะเหลือก หันหน้ามาทางพล แล้วอดหัวเราะไม่ได้

“ว้า - แกทำยังไงวะ พล หน้าตาแกมันถึงเหมือนกับเจ้ามั่น”

พลหัวเราะเบาๆ

“ถามดิเรกมันดูซี มันเป็นคนแต่งหน้าไห้กัน” พูดจบก็เอื้อมมือกะชากนิกรไห้ลุกขึ้นจากเตียง “เฮ้ - ลุกขึ้นก่อน หย่าพึ่งนอน พูดกันไห้รู้เรื่องก่อนซีโว้ย”

นิกรขมวดคิ้วย่น

“ไม่เอาโว้ย นอนละ ง่วงจะตายโหง ตั้งเกือบตีสามแล้ว”

พลว่า “ไม่เป็นไรน่า ผีน่ะกลางคืนเขาไม่นอนหร๊อก”

นิกรชักฉิว

“ไครบอกแกว่าข้าเป็นผีล่ะ”

ต่างคนต่างมองดูกันแล้วหัวเราะ กิมหงวนยกมือเกาสีร์สะแกร๊กๆ

“อือ - แกสองคนนี่มีนฉลาดฉิบหายเลย ผ่าวะ อ้ายกันว่า กันกับเจ้ากรฉลาดพอตัว แต่ยังเสียรู้แก ชะ - ชะ เสือกเล่นหนามยอกหนามบ่ง กันสองคนกลัวแทบตายโหง นึกว่าแกกับเจ้าพลเป็นผีจิงๆ”

พลพะยักหน้ากับกิมหงวน

“ฉันรู้ตั้งแต่เมื่อวานนี้แล้วว่า อ้ายผีพลตำหรวดต๋องกับผีเจ้ามั่นนั้นคือแกกับอ้ายกร”

อาเสี่ยอมยิ้ม

“แกรู้ได้ยังไงวะ”

“รู้ซีวะ กรนีย์แวดล้อมมันบอกกันนี่หว่า ผีตะหวักตะบวยอะไรกันป้วนเปี้ยนแต่แถวห้องสาวไช้ แล้วก็ยิ่งกว่านี้ ฉันยังรู้ด้วยว่าแกกับเจ้ากรหวังจะเต๊าะนังถนอมมานานแล้ว”

กิมหงวนหันมาพะยักหน้ากับนิกร

“เฮะ - เสือกรู้เสียหมด”

นิกรยิ้มอายๆ

“เจ้าดิเรกกับเจ้าพลลูกไม้มันสูงกว่าเรา” พูดพลางมองดูหน้าพลแล้วก็อดหัวเราะไม่ได้

“หัวเราะอะไรวะ” พลถาม

นิกรว่า “หน้าแกมันเหมือนเจ้ามั่นนะซี กลางคืนยังงี้ไครเห็นก็ต้องวิ่งหนี”

ดิเรกพูดเสิมขึ้น

“จะยากง่ายอะไรวะ ไช้สีแต่งหน้าเข้าเดี๋ยวเดียวมันก็เหมือน หย่างแกยังงี้กันแต่งหน้าไห้แพล็บเดียวเหมือนหมาบุลด๊อกเลย ไม่เชื่อลองดูก็ได้”

อาเสี่ยทำคอย่น

“เอาไว้ไปแต่งไห้อีตาเจ้าคุนนพรัตน์ฯ เถอะจ้ะ พ่อมหาจำเริน”

“เฮ้ย!” ดิเรกเอ็ดตะโล “เล่นล้อถึงพ่อแน่ะ อ้ายนี่”

สี่สหายต่างหัวเราะลั่น พลลุกขึ้นไปดับไฟฟ้าลงเสียบ้าง คงเหลือเพียงดวงเดียว แล้วเขาพูดกับคนะพัคของเขา

“หลับนอนกันทีโว้ย พวกเรา เกือบสว่างแล้ว”

นิกรหัวเราะเบาๆ

“หยู่ดีๆ ไม่ว่าดี หาเรื่องอดหลับอดนอน” พูดจบเขาก็เอนกายลงบนเตียงอีก “นอนดีกว่าวะ ไครจะคุยกันก็เชิน”

กิมหงวนเอ็ดตะโลอ้ายเสือมือกาว

“เฮ้ย - ไปนอนห้องแกซีโว้ย”

นิกรทำตาปริบๆ

“ไม่เอา กลัวผีหลอก”

“ผีตะหวักตะบวยที่ไหนอีกล่ะ”

นิกรว่า “ข้ากลัวผีอีตาเจ้าคุนนพรัตน์ฯ”

ดิเรกสะดุ้งโหยง

“เตี่ยอั้วยังไม่ตายโว้ย แล้วกัน”

การสนทนาหยุดชะงักทันที มีเสียงเขย่าลูกบิดประตูโครมๆ สี่สหายมองดูหน้ากันหย่างตื่นๆ

“ผีกะมังหว่า” กิมหงวนกะซิบเบาๆ

พลหัวเราะ

“ผีสางบ้าบอที่ไหนกันนะ คุนอาว์กะมัง ม่ายก็คุนพ่อกับท่านอาดมีธุระอะไรก็ได้”

กิมหงวนโบกมือไห้เพื่อนเกลอสงบปากเสียง แล้วตะโกนถามดังๆ

“ไครโว้ย ไม่บอกพ่อยิงตายห่านา”

เสียงนายอู๊ดรีบพูดระล่ำระลัก

“อาว์เอง! อ้ายหงวน เร้ว - เปิดประตูที”

อาเสี่ยยิ้มออกมาได้

“ดึกดื่นป่านนี้มีธุระอะไรหรือครับ”

กิมหงวนรีบหยิบเครื่องแต่งกายปลอมแปลงเป็นปีสาจพลตำหรวดต๋องขึ้นสวมโดยเร็ว แล้วพูดกับ พล ดิเรก

“คุนอาว์คงกลัวผี ไม่กล้านอนคนเดียว ตะกี้นี้ก่อนที่กันจะลงไปจากตึก กันกับเจ้ากรได้เข้าไปหลอกท่านไนห้อง ว้า - สนุกจังแกเอ๊ย คุนอาว์สวดมนต์ไล่ผีเพียงพึมเชียวแก”

พลว่า “จะหลอกท่าอีกละซี”

กิมหงวนพะยักหน้าหงึกๆ

“พวกแกสามคนรีบเข้าไปแอบหลังม่านเร็ว”

พลจุย์ปาก

“หย่าน่า อ้ายหงวน, ดีไม่ดีเดี๋ยวท่านตกไจดีฝ่อตาย”

นิกรอมยิ้ม

“ตายซีวะดี ประไพเมียกันจะได้ส่วนแบ่งทรัพย์มรดก เอาโว้ย อ้ายหงวน หลอกไห้ตายเลย”

อาเสี่ยนิ่งตรึกตรอง

“เอ - เอายังงี้ดีกว่าวะ แกเป็นผีเถอะ กันจะเป็นคนเปิดประตูเอง เร็ว - สวมหน้าผีเข้า แล้วไปแอบหลังตู้” พูดจบกิมหงวนก็ลนลานถอดเสื้อฟอร์มตำหรวดออกโยนเข้าไปไต้เตียง

นิกรรีบปลอมแปลงเป็นปีสาจเจ้ามั่นทันที ซึ่งไม่ยากเย็นอะไรเลย เพียงแต่สวมหน้ากากเข้าเท่านั้น พลกับดิเรกพลอยสนุกกับเพื่อนด้วย พากันไปแอบหลังม่านยี่ปุ่น

มีเสียงประตูดังโครมครามอีก

“โว้ย - เปิดประตูทีซีโว้ย อ้ายหงวน ทำอะไรหยู่นะ”

“ประเดี๋ยวครับ ยังหากางเกงไม่พบ”

“ตายห่า! แก้ผ้านอนหรือแก”

“ไม่ได้แก้หร็อกครับ นอนหลับเพลินๆ มันหลุดไปยังไงไม่ซาบ ว้า - ไม่รู้ว่าหายไปไหน?”

แล้วกิมหงวนก็เดินอมยิ้มมาที่ประตู จัดแจงถอดกลอนออก นายปัจจนึกพินาสเดินเข้ามาหย่างรีบร้อน

“อ้ยหงวน! อาว์แย่แล้ว”

อาเสี่ยทำหน้าตาเฉย

“ท้องเสียหรือครับ”

นายอู๊ดขมวดคิ้วย่น พลางสั่นสีร์สะ

“ไม่ไช่ท้องเสีย บรื๊อวส์ - ขนลุก”

“เล่าไห้ผมฟังหน่อยซีครับ เรื่องอะไรกัน”

“ผี!” นายอู๊ดพูดเสียงหนักๆ “ผีหลอกข้า”

กิมหงวนตีหน้าเซ่อๆ

“ผีที่ไหนครับ”

“ผีเจ้ามั่นกับพลตำหรวดต๋องนะซี” นายอู๊ดพูดเร็วปรื๊อ “มันเข้าไปหลอกอาว์ถึงไนห้อง ดีแต่ว่าอาว์มีคาถาคุ้มครองตัว มันจึงทำอะไรไม่ได้ แต่อาว์ยังรู้สึกยังไงๆ หยู่โว้ย ไม่กล้านอนคนเดียว ไห้อาว์อาสัยนอนด้วยคนเถอะวะ”

อาเสี่ยแกล้งทำเป็นสนใจเรื่องผี

“เอ - ทำไมมันดุยังงี้ละครับ แล้วเราจะทำหย่างไรกันต่อไป”

นายอู๊ดว่า “พรุ่งนี้อาว์จะนิมนต์พระมาสวดมนต์เย็นทำบุนบ้าน ปัดรังควานกันเสียที ขืนปล่อยไว้นับวันอิทธิริทธิ์ของมันก็มากขึ้น”

กิมหงวนเงยหน้ามองดูนาลิกาปลุกบนโต๊ะ

“โอ - เกือบตีสามแล้วครับ”

นายอู๊ดพะยักหน้า

“นั่นนะซี เดี๋ยวก็สว่าง ไห้อาว์นอนบนเตียง แกนอนไต้เตียงก็แล้วกันนะ”

อาเสี่ยอมยิ้ม

“ครับ - ครับ - ไม่เป็นไรครับ เชินซีครับ ผมจะสูบบุหรี่ไห้สบายไจสักมวนหนึ่งก่อน”

นายปัจจนึกฯ อ้าปากหาว เดินตรงไปที่เตียง ทันใดนั้นก็มีเสียงสวิชไฟดังแชะ ไฟฟ้าดวงกลางดับมืดลงทันที นายอู๊ดไจหายวาบ กะซิบถามเสียงเครือ

“ไครดับไฟวะ”

อาเสี่ยแกล้งทำตัวสั่นงันงก

“ไม่ซาบครับ”

“ฮ้า! ก๊อผีนะซี อ๋อ - เอากูอีกแล้ว”

หน้าทะเล้นครางขึ้นทันที

“ฮือๆๆๆ”

นายอู๊ดยืนตัวแข็งทื่อ ปีสาจเจ้ามั่นเดินออกมาจากหลังม่าน ความมือสลัวๆ ทำไห้เห็นลางๆ น่ากลัวมาก



“เอิ๊บ!” นายอู๊ดเผลอตัวร้องออกมา ถอยหลังกรูดๆ

ปีสาจวิ่งจู๊ดไปขวางประตู ปิดประตูไส่กลอนทันที

“แฮ่ - ไต้เท้า - ผม - ผมมาเอาชีวิตไต้เท้า”

“อ๋อย - หย่าทำ - ขะ - ข้าเลยอ้ายมั่น นึกว่าปล่อยลูกหมาเอาบุนเถอะวะ เอ็งหยากกินอะไรบอกข้า ข้าจะทำบุนอุททิสส่วนกุสลไปไห้”

ปีสาจซ่อนยิ้มไว้ไนหน้า

“แฮ่ - ผมหยากได้เงิน เร็ว - กลับไปห้องเอาเงินมาเดี๋ยวนี้ร้อยบาท ม่ายผมหักคอตายห่าเลย”

คราวนี้นายอู๊ดเฉลียวไจทันที ความกลัวค่อยๆ หายไป ท่านมองดูปีสาจนายมั่นจากสีร์สะตลอดปลายเท้า

“ร้อยบาทพอรึวะ”

“พอครับ” นิกรดัดเสียงพูด

นายอู๊ดถอยมายืนข้างผนังตึก เอื้อมมือเปิดสวิชไฟแชะ ไฟฟ้าส่องแสงสว่างไปทั่วห้อง ปีสาจไจเสียยืนกะสับกะส่าย นายอู๊ดก้มลงหยิบไม้ตะพดที่วางหยู่บนเก้าอี้ขึ้นมาถือ

“อ้ายกร!”

นิกรสะดุ้งโหยง

“เปล่าๆ ผมไม่ใช่คุนนิกร ผมเป็นปีสาจ”

นายอู๊ดกะโจนพรวดเดียวถึงตัวอ้ายเสือมือกาว คว้าเสื้อนิกรไว้ กะชากหน้ากากออก เผยไห้เห็นโฉมหน้าอันแสนทะเล้นของนายการุนวงส์

“มึง! ตาย!” พูดจบก็เงื้อตะพดขึ้นสุดแขน

ความจำเป็นทำให้นิกรต้องช่วยตัวเอง อ้ายเสือมือกาวความข้อมือพ่อตาไว้ แล้วไช้วิชาญูโดเหวี่ยงนายอู๊ดโครมลงไปนอนแอ้งแม้งหยู่กลางห้อง




หายไป ๒ หน้า




“อ้ายสี่คนนั่นหายไปไหน บอกผมหน่อยเถอะ”

นายประสิทธิ์ยิ้มออกมาได้

“มันเรื่องอะไรกันเล่า โธ่ - เล่าเอาผมไจคอหายหมด นึกว่าเกิดหวอๆ เสียอีก ตกไจตื่นรีบดับไฟเกือบไม่ทัน”

นายอู๊ดทำปากยื่นนัยน์ตาโต

“อ้ายหมาสี่ตัวมันคบคิดกันทำผีหลอกผม ผีตำหรวดกับผีอ้ายมั่นน่ะ ไม่ไช่ไครหร็อก อ้ายพวกนี้นั่นแหละ”

“หา? จิงๆ หรือครับ”

“ครับ - มันแกล้งหลอกผมจนกะทั่งตกไจแทบตาย”

นายประสิทธิ์ขบเคี้ยวฟันกรอดๆ เดินลงมาข้างล่าง มองไปที่ไต้ถุนบันได แล้วท่านก็ฝืนหัวเราะ

“ตีกะบานมันเลย คุนอู๊ด มันหยู่ไนห้องไต้บันไดนี่แหละครับ อ้ายพวกนี้เต็มทีมาก ดึกดื่นป่านนี้ยังก่อความโกลาหนได้แตกตื่นตกไจกัน”

นายอู๊ดดึงขอบกางเกงขึ้น เค้นหัวเราะเสียงกร้าว

“มา - ขอปืนผมเถอะ แล้วคุนคอยเปิดประตู ผมจะยิงกรอกเข้าไปไนห้องไต้บันได”

ประมุขของบ้าน “พัชราภรน์” สะดุ้งโหยง

“ฮ้า? ลูกผมก็ตายโหงนะซี”

นายอู๊ดตวาดแว๊ด

“ตายก็ช่างมันปะไร มันหยากล้อผมนี่นา”

“พูดเป็นเล่นไปได้ ตีกะบานมันคนละทีก็ดีถมไป”

นายอู๊ดขยับตะพด เดินรีมาที่ประตูไต้ถุนบันได แล้วท่านก็เปิดประตูออก ร้องขึ้นดังๆ ด้วยเสียงหนักแน่น

“ออกมา! ออกมาดีๆ”

เงียบกริบ นายอู๊ดยิ้มเล็กน้อย

“ไม่ออกพ่อยิงตายห่าเลย ยังไงโว้ย หย่าร่ำไร”

มีเสียงปรึกสาหารือกันจีอกแจ้กจอแจไต้ถุนบันได สักครู่หนึ่งนายแพทย์ดิเรกก็เดินตีหน้าทะแม่งๆ ออกมา

นายอู๊ดปราดเข้าจับข้อมือดิเรกไว้

“มึง! มึงเป็นตัวการ”

“แฮ่ะ - แฮ่ะ ผมเปล่าครับ”

“หย่าปติเสธ แกได้ไช้ความรู้ไนทางวิทยาสาสตร์ของแก ช่วยปลอมแปลงไห้เพื่อนของแกเป็นผี”

ด๊อกเตอร์ดิเรกทำหน้าครึ่งยิ้มครึ่งแหย มองเข้าไปไต้ถุนบันได

“เฮ้ย! ออกมาซีโว้ย พล แล้วกัน ปล่อยไห้เรารับหน้าคนเดียว”

นายพัชราภรน์เดินยิ้มแห้งๆ ออกมา เขายกมือไหว้นายอู๊ดหย่างนอบน้อม แล้วรีบพูดขึ้นทันที

“เดี๋ยวครับ คุนอาว์ ฟังผมก่อน ผมกับดิเรกไม่ไช่ตัวการชไนเรื่องนี้หร็อกครับ”

มีเสียงกิมหงวนตะโกนมาจากไต้บันได

“ไครซัดเราแช่งไว้ จู๊ดๆ”

พลหัวเราะ

“ได้ยินไหมครับ ผมกับเจ้าดิเรกเป็นผู้บริสุทธิ์ เจ้าหงวนกับเจ้ากรนั่นแหละครับ เป็นตัวผี”

นายประสิทธิ์พูดเสิมขึ้น

“เรื่องมันเป็นยังไงกัน เล่าไห้พ่อฟังซิ”

พลยิ้มเจื่อนๆ แล้วเล่าเรื่องราวไห้ท่านผู้ไหย่ทั้งสองฟังโดยละเอียด นายแพทย์ดิเรกช่วยพูดสนับสนุน

ตอนสุดท้ายพลกล่าวว่า

“ผมกับดิเรกรู้ดีทีเดียวครับว่า ปีสาจพลตำหรวดต๋องกับปีสาจอ้ายมั่นนั้น หาไช่ผีสางที่ไหนไม่ อ้ายสองคนมันต้องการเต๊าะนังถนอม เลยปลอมตัวเป็นผี เรื่องมันเป็นยังงี้ครับ ผมกับดิเรกจึงไช้วิธีหนามยอกหนามบ่ง ดังที่ได้เรียนไห้ซาบแล้ว”

นายอู๊ดพะยักหน้าหงึกๆ

ดีมาก - เจ้าพล - เจ้าดิเรก เป็นอันว่าแกสองคนเป็นผู้บริสุทธิ์พ้นมนทิลแล้ว แต่อ้ายหงวนกับอ้ายกรจะต้องถูกตีกะบานด้วยตะพดอันนี้” พูดจบนายอู๊ดก็กะแอ็มลั่น “เฮ้? ออกมาโว้ย ถ้าออกมาดีๆ โป๊กเดียว ถ้าชักช้าสามโป๊ก”

มีเสียงหัวเราะคิดคักไนห้องไตบันได นายอู๊ดยกเท้ากะทืบพื้นปัง

“เฮ้ย! ออกมาโว้ย”

กิมหงวนตะโกนออกมา

“กลัวแล้วครับ”

“กลัวก็ออกมาซีโว้ย”

เงียบกริบ แล้วสักครู่ก็มีเสียงตึงตังโครมคราม กิมหงวนกับนิกรวิ่งพรวดพราดออกมา จนนายอู๊ดหกล้มก้นกะแทก สองเกลอว่องไวราวกับปรอท ไส่ตีนหมาโกยอ้าวผ่านห้องโถงลงบันไดหน้าตึกไป

นายอู๊ดโกรธเหลือที่จะกล่าว รีบลุกขึ้นแย่งปืนแฝดไนมือนายประสิทธิ์มาถือ แล้ววิ่งออกไปจากห้อง

กิมหงวนกับนิกรวิ่งตูดแป้น แสงจันทร์ส่องสลัวๆ มองแลเห็นลางๆ ทั้งสองกำลังวิ่งผ่านสนาม

นายอู๊ดยกปืนลูกซองขึ้นประทับบ่า กะดิกนิ้วลั่นไกทันที

“ปัง!”

เสียงปืนดังสะเทือนเลื่อนลั่น คนไนบ้านต่างตระหนกตกไจวิ่งออกมาดูเหตุการน์หน้าตึก

ปีสาจทั้งสองหลบมุมไปแล้ว หวุดหวิดจะถูกยิงตาย นายประสิทธิ์เข้าแย่งปืนจากนายอู๊ด แล้วพูดเร็วปรื๋อ

“โธ่ - เล่นยังงี้ก็แย่ซีครับ แล้วกัน เจ้ากรกับเจ้าหงวนมันคนอื่นที่ไหน ลูกหลานของเราแท้ๆ”

นายอู๊ดหายโมโหแล้ว ตีหน้าชอบกล

“มันโมโหนี่ครับ เฮ้อ - เคราะห์ดีแท้ๆ ไม่ยักถูกแฮะ ฝีมือยิงปืนของผมเลวลงมากทีเดียว”

นายประสิทธิ์หัวเราะเบาๆ ยกมือตบหลังเพื่อนของท่าน

ยกโทสไห้มันสักครั้งเถอะน่า คุนอู๊ด พรุ่งนี้ไห้แม่วาดเขาเทสนามันเอง” พูดจบท่านก็หันไปมองดูคนไช้ชายหยิงของท่าน “เฮ้ย - ไปหลับไปนอนกันทีโว้ย ไม่มีอะไรหร็อก”

คนไนบ้าน “พัชราภรน์” พูดกันจ้อกแจ้กจอแจ แล้วพากันแยกย้ายกลับไปห้องของตน พลกับดิเรกยืมอมยิ้มหยู่ข้างหลังนายอู๊ด

ดิเรกเอื้อมมือเขี่ยสะเอวพ่อตาของเขาเบาๆ

“ไปนอนเถอะครับ คุนพ่อ”

นายอู๊ดหันมาทำตาเขียว

“ทะลึ่ง!”

ด๊อกเตอร์หัวเราะ เปลี่ยนสายตามาที่พล

“ไปโว้ย”

พลพะยักหน้า เดินเคียงคู่นายแพทย์หนุ่มลงไปจากตึก ปล่อยไห้ท่านผู้ไหย่ทั้งสองยืนสนทนากันตามลำพัง

